CELEX: 52017JC0012
Language: fi
Date: 2017-04-03
Title: Yhteinen ehdotus NEUVOSTON PÄÄTÖS Euroopan unionin, Euroopan atomienergiajärjestön ja niiden jäsenvaltioiden sekä Georgian välisellä assosiaatiosopimuksella perustetussa assosiaationeuvostossa esitettävästä unionin kannasta EU–Georgia-assosiaatio-ohjelman hyväksymiseen

EUROOPAN KOMISSIO
            Bryssel 3.4.2017
            JOIN(2017) 12 final
            2017/0071(NLE)
            Yhteinen ehdotus
            NEUVOSTON PÄÄTÖS
            Euroopan unionin, Euroopan atomienergiajärjestön ja niiden jäsenvaltioiden sekä Georgian välisellä assosiaatiosopimuksella perustetussa assosiaationeuvostossa esitettävästä unionin kannasta EU–Georgia-assosiaatio-ohjelman hyväksymiseen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               EU:n ja Georgian suhteet perustuvat tällä hetkellä assosiaatiosopimukseen ja vuonna 2015 tarkistettuun Euroopan naapuruuspolitiikkaan
                  1
               . Keskeiset periaatteet kahdenvälisten suhteiden ohjaamiseksi ovat kumppanimaiden tehostettu eriyttäminen ja vahvempi sitoutuminen.
            
            
               EU–Georgia-assosiaatiosopimus, jäljempänä 'assosiaatiosopimus', allekirjoitettiin 27. kesäkuuta 2014, ja sitä sovellettiin väliaikaisesti 1. päivästä syyskuuta 2014, kunnes ratifiointiprosessi saatiin päätökseen. Assosiaatiosopimus tuli voimaan ja sitä alettiin soveltaa täysimääräisesti 1. heinäkuuta 2016.
            
            
               Osapuolet sopivat yhteistyöneuvostossa 26. kesäkuuta 2014 assosiaatio-ohjelmasta assosiaatiosopimuksen täytäntöönpanon valmistelemiseksi ja helpottamiseksi. Assosiaatio-ohjelma tarjosi käytännön puitteet prioriteettiluettelon laatimiseksi vuosina 2014–2016 tehtävää yhteistä työtä varten. Prioriteetit määritettiin assosiaatiosopimuksen rakenteen perusteella poliittista assosiaatiota ja taloudellista yhdentymistä koskevan yleisen tavoitteen hengessä.
            
            
               Koska assosiaatiosopimusta on sovellettu 1. päivästä heinäkuuta 2016, assosiaatio-ohjelma on päivitettävä. Tämä on poliittinen prioriteetti, ja siinä on otettava huomioon EU:n ja Georgian tämänhetkiset suhteet.
            
            
               Tässä asiakirjassa päivitetään ja tarkistetaan vuosien 2014–2016 assosiaatio-ohjelma ja asetetaan uusia prioriteetteja vuosina 2017–2020 tehtävää yhteistä työtä varten. Siinä erotetaan toisistaan lyhyen aikavälin prioriteetit, joiden osalta olisi edistyttävä merkittävästi vuoden 2018 loppuun mennessä, ja keskipitkän aikavälin prioriteetit, joiden osalta olisi saavutettava merkittävää edistymistä vuosina 2019–2020.
            
            
               •Yhdenmukaisuus muiden alaa koskevien politiikkojen säännösten kanssa 
            
            
               
                  Assosiaatio-ohjelma on yhdenmukainen EU:n poliittisten prioriteettien kanssa tällä alalla. Niitä ovat naapuruston poliittinen ja taloudellinen vakauttaminen ja sen turvallisuuden vakauttaminen, EU:n etujen ajaminen sekä yleismaailmallisten arvojen edistäminen.
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotettu assosiaatio-ohjelma kuvastaa EU:n pitkäaikaista sitoutumista itäiseen kumppaniinsa ja noudattaa täysin EU:n ulko- ja turvallisuuspoliittista globaalistrategiaa. Strategiassa investoidaan itäisen naapuruston valtioiden ja yhteiskuntien selviytymiskykyyn ja tiivistetään samalla suhteita. Tässä yhdennetyssä lähestymistavassa selviytymiskykyyn käsitellään tapauksia, jotka ovat epävakaan hallitus-, talous-, yhteiskunta- ja ilmasto- tai energiatilanteen vuoksi kiireellisimpiä.
               
               
                  Lisäksi asiakirjassa otetaan huomioon
               
            
            
               tarve vahvistaa demokratiaa ja oikeusvaltiota,
            
            
               ihmisoikeuksien, perusvapauksien ja hyvän hallintotavan edistäminen,
            
            
               kansainvälisen yhteistyön lisääminen terrorismin torjuntaa, konfliktien ehkäisyä ja alueellista vakautta varten ja
            
            
               vapaan kaupan mahdollisuudet täysin toimivassa markkinataloudessa ja politiikat, jotka saatetaan asteittain EU:n politiikkojen mukaisiksi kasvun ja työpaikkojen luomista varten.
            
            
               2.OIKEUDELLISET NÄKÖKOHDAT
            
            
               
                  Tämä ehdotus perustuu Euroopan unionin toiminnasta tehdyn sopimuksen (SEUT) 218 artiklan 9 kohtaan, ja se koskee neuvoston päätöstä Euroopan unionin ja Euroopan atomienergiajärjestön sekä niiden jäsenvaltioiden ja Georgian välisellä assosiaatiosopimuksella perustetussa assosiaationeuvostossa esitettävästä unionin kannasta assosiaatio-ohjelman hyväksymiseen. Aineellinen oikeusperusta assosiaatio-ohjelman hyväksymistä varten on SEUT 217 artikla (assosiaatio kolmansien maiden kanssa).
               
            
         
         
            
               
                  Assosiaatio-ohjelma on määrä hyväksyä EU–Georgia-assosiaationeuvoston jäsenten välisellä kirjeenvaihdolla sen jälkeen, kun Euroopan unionin neuvosto on vahvistanut SEUT 218 artiklan 9 kohdan pohjalta assosiaationeuvostossa esitettävän EU:n kannan. Hyväksytty assosiaatio-ohjelma on Euroopan naapuruuspolitiikan rahoitusvälineestä annettavan avun ohjelmoinnin perusta.
               
            
            
               Euroopan naapuruuspolitiikan uudelleentarkastelusta 14. joulukuuta 2015 annetuissa neuvoston päätelmissä suhtauduttiin myönteisesti Euroopan naapuruuspolitiikan uudelleentarkastelusta annetun yhteisen tiedonannon
                  2
                ehdotuksiin. Näiden ehdotusten tarkoituksena on "suhteiden kehittäminen edelleen niiden kumppaneiden kanssa, jotka haluavat syventää suhteita EU:hun yhteisten arvojen pohjalta." Yhteisessä tiedonannossa korostetaan assosiaatio-ohjelmien ja kumppanuuksien roolia: avustamisen prioriteetit asetetaan niiden prioriteettien mukaisesti.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Voimassaolevan lainsäädännön jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuulemiset
            
            
               
                  Nämä tekstit laadittiin sen jälkeen, kun oli neuvoteltu tiiviisti komission yksiköiden ja jäsenvaltioiden edustajien kanssa Euroopan unionin neuvoston Itä-Euroopan ja Keski-Aasian työryhmässä. Lisäksi teksteissä otetaan huomioon EU:n Georgian viranomaisten kanssa käymät keskustelut.
               
               
                  Kansalaisyhteiskunnan sidosryhmiä kuultiin loka- ja marraskuussa 2016 Tbilisissä. Liitteessä olevassa tekstissä on otettu huomioon kaikki keskeiset näkökohdat, jotka koskivat seuraavia:
               
            
            
               yksityiskohtaiset indikaattorit prioriteettitoimia varten,
            
            
               kansalaisyhteiskunnan parempi osallistuminen uudistus- ja päätöksentekoprosesseihin,
            
            
               oikeusalan, energia-alan ja julkishallinnon uudistus,
            
            
               korruption torjunta,
            
            
               tiedotusvälineiden alan tilanne sekä
            
            
               pitkälle menevän ja laaja-alaisen vapaakauppa-alueen täytäntöönpano. 
            
            
               
                  Kuulemiset käytiin tarkistetun Euroopan naapuruuspolitiikan suuntaviivoja noudattaen.
               
            
            
               •Asiantuntijatiedon keruu ja käyttö
            
            
               
                  Asiaankuuluvaa alakohtaista asiantuntemusta oli sisäisesti saatavilla joko Euroopan komission päätoimipaikassa Brysselissä tai EU:n Georgian-edustustossa Tbilisissä.
               
            
            
               •Vaikutustenarviointi
            
            
               
                  Ei sovelleta.
               
            
            
               •Sääntelyn toimivuus ja yksinkertaistaminen
            
         
         
            
               
                  Ei sovelleta.
               
            
            
               •Perusoikeudet
            
            
               
                  Ei vaikutuksia perusoikeuksiin Euroopan unionin jäsenvaltioissa.
               
               
                  Georgian perusoikeuksien osalta vaikutusten odotetaan olevan myönteisiä. Tämä arviointi perustuu siihen, että Georgia on sitoutunut assosiaatio-ohjelmassa
               
            
            
               panemaan täytäntöön sitoumukset ja velvoitteet kansainvälisen ja kansallisen ihmisoikeuslainsäädännön mukaisesti ja perusvapauksia kunnioittaen, 
            
            
               vahvistamaan niiden laitosten vakautta, riippumattomuutta ja tehokkuutta, joilla taataan demokratian sekä oikeusvaltioperiaatteen toteutuminen Georgiassa,
            
            
               integroimaan kansalliset vähemmistöt,
            
            
               kunnioittamaan demokraattisia vaaleja ja noudattamaan täysimääräisesti kaikkia Euroopan turvallisuus- ja yhteistyöjärjestön (Etyj) demokraattisten instituutioiden ja ihmisoikeuksien toimiston suosituksia,
            
            
               kunnioittamaan oikeuslaitoksen riippumattomuutta, puolueettomuutta, ammattimaisuutta ja tehokkuutta,
            
            
               edistämään hyvää hallintotapaa uudistamalla julkishallinnon ja julkisen varainhoidon ja parantamalla kansalaisten tiedonsaantia sekä
            
            
               vaalimaan tiedotusvälineiden ilmaisuvapautta ja riippumattomuutta.
            
            
               Ihmisoikeuksien alalla EU ja Georgia sitoutuvat käymään säännöllistä vuoropuhelua, jossa käsitellään eri aloja, kuten
            
            
               ilmaisuvapaus,
            
            
               tiedotusvälineiden vapaus,
            
            
               yhdistymisvapaus,
            
            
               kidutus, huono kohtelu ja vankilaolot,
            
            
               syrjintä ja sukupuoleen perustuva väkivalta,
            
            
               naisten ja lasten oikeudet,
            
            
               kansallisiin vähemmistöihin kuuluvien henkilöiden suojelu sekä
            
            
               uskonnonvapaus.
            
         
         
            
               4.TALOUSARVIOVAIKUTUKSET
            
            
               
                  Ei ylimääräisiä talousarviovaikutuksia EU:n aiemmista kansainvälisistä sitoumuksista johtuvien vaikutusten lisäksi. Mahdolliset muut talousarviovaikutukset määritellään erillisissä ehdotuksissa, kuten tulevassa ehdotuksessa Euroopan naapuruusvälineen vuosia 2017–2020 koskevasta yhdistetystä tukikehyksestä. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  EU–Georgia-assosiaatio-ohjelman toteuttamista seurataan säännöllisesti vähintään kerran vuodessa. Seurantaa suoritetaan uudelleentarkastelumekanismien ja assosiaatiosopimuksen mukaiseen EU:n ja Georgian kahdenväliseen yhteistyöhön liittyvien kokousten yhteydessä.
               
            
            
               6.VIITEASIAKIRJAT
            
            
               (a)Euroopan unionin, Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus, allekirjoitettu 27. kesäkuuta 2014. EUVL L 261, 30.8.2014.
            
            
               (b)Yhteinen tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle: Euroopan naapuruuspolitiikan uudelleentarkastelu. JOIN/2015/050 final.
            
            
               (c)Neuvoston päätelmät Euroopan naapuruuspolitiikan uudelleentarkastelusta, 14. joulukuuta 2015.
            
            
               (d)Euroopan parlamentin ja neuvoston asetus EU 232/2014, annettu 11 päivänä maaliskuuta 2014, Euroopan naapuruusvälineen perustamisesta. EUVL L 77/27, 15.3.2014.
            
            
               (e)Georgian liittyminen energiayhteisön perustamissopimukseen, hyväksytty energiayhteisön ministerineuvoston 14. kokouksessa Sarajevossa 14. lokakuuta 2016.
            
            
               (f)Sopimus Georgian liittymisestä Horisontti 2020 -ohjelmaan, allekirjoitettu Brysselissä 29. huhtikuuta 2016.
            
            
               (g)Pöytäkirja Euroopan yhteisöjen ja niiden jäsenvaltioiden sekä Georgian kumppanuus- ja yhteistyösopimukseen Euroopan unionin ja Georgian puitesopimuksesta Georgian osallistumista unionin ohjelmiin säätelevistä yleisistä periaatteista, allekirjoitettu 12. joulukuuta 2013. EUVL L 8, 11.1.2014.
            
            
               (h)Euroopan unionin ja Georgian sopimus maataloustuotteiden ja elintarvikkeiden maantieteellisten merkintöjen suojasta, allekirjoitettu 14. heinäkuuta 2011. EUVL L 93, 30.3.2012.
            
            
               (i)Euroopan unionin ja sen jäsenvaltioiden sekä Georgian yhteistä ilmailualuetta koskeva sopimus, allekirjoitettu 2. joulukuuta 2010. EUVL L 321, 20.11.2012.
            
            
               (j)Euroopan unionin ja Georgian sopimus luvattomasti maassa oleskelevien henkilöiden takaisinottamisesta, allekirjoitettu 22. marraskuuta 2010. EUVL L 52, 25.2.2011.
            
            
               (k)Euroopan unionin ja Georgian sopimus viisumien myöntämisen helpottamisesta, allekirjoitettu 17. kesäkuuta 2010. EUVL L 52, 25.2.2011.
            
            
               (l)Yhteinen julistus Euroopan unionin ja Georgian välisestä liikkuvuuskumppanuudesta, Bryssel, 30. marraskuuta 2009.
            
            
               (m)Euroopan unionin ja Georgian välinen sopimus Georgiassa toteutettavan Euroopan unionin tarkkailuoperaation asemasta, allekirjoitettu 3.11.2008. EUVL L 310, 21.11.2008.
            
            
               (n)Euroopan unionin ja Georgian hallituksen välinen sopimus Etelä-Kaukasiaan nimitetyn Euroopan unionin erityisedustajan ja hänen tukiryhmänsä asemasta Georgiassa, allekirjoitettu 12. toukokuuta 2006. EUVL L 135, 23.5.2006.
            
         
         
            
               2017/0071 (NLE)
            
            
               Yhteinen ehdotus
            
            
               NEUVOSTON PÄÄTÖS
            
            
               Euroopan unionin, Euroopan atomienergiajärjestön ja niiden jäsenvaltioiden sekä Georgian välisellä assosiaatiosopimuksella perustetussa assosiaationeuvostossa esitettävästä unionin kannasta EU–Georgia-assosiaatio-ohjelman hyväksymiseen
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa,
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen, jäljempänä 'assosiaatiosopimus', ja erityisesti sen 406 artiklan,
            
            
               ottaa huomioon Euroopan komission ja unionin ulkoasioiden ja turvallisuuspolitiikan korkean edustajan yhteisen ehdotuksen,
            
            
               sekä katsoo seuraavaa:
            
            
               (1)Assosiaatiosopimus allekirjoitettiin 27 päivänä kesäkuuta 2014.
            
            
               (2)Assosiaatiosopimus tuli voimaan 1 päivänä heinäkuuta 2016.
            
            
               (3)Tukeakseen assosiaatiosopimuksen soveltamista osapuolet ovat sopineet neuvottelevansa assosiaatio-ohjelman tavoitteenaan esittää luettelo yhteistyön alakohtaisista prioriteeteista.
            
            
               (4)Osapuolet ovat sopineet assosiaatio-ohjelmasta, jolla valmistellaan ja helpotetaan assosiaatiosopimuksen täytäntöönpanoa ja joka on määrä hyväksyä assosiaatiosopimuksella perustetussa assosiaationeuvostossa.
            
            
               (5)Neuvoston on hyväksyttävä assosiaationeuvostossa esitettävä unionin kanta EU–Georgia-assosiaatio-ohjelman hyväksymiseen,
            
            
               ON TEHNYT TÄMÄN PÄÄTÖKSEN:
            
            
               1 artikla
            
            
               Euroopan unionin, Euroopan atomienergiajärjestön ja niiden jäsenvaltioiden sekä Georgian välisellä assosiaatiosopimuksella perustetussa assosiaationeuvostossa esitettävä unionin kanta EU–Georgia-assosiaatio-ohjelman hyväksymiseen perustuu tähän päätökseen liitettyyn ehdotukseen assosiaationeuvoston suositukseksi. 
            
            
               2 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
         
         
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Neuvoston päätelmät Euroopan naapuruuspolitiikan uudelleentarkastelusta, 14. joulukuuta 2015.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               EUROOPAN KOMISSIO
            Bryssel 3.4.2017
            JOIN(2017) 12 final
            LIITE
            asiakirjaan
            Yhteinen ehdotusNEUVOSTON PÄÄTÖS
            Euroopan unionin, Euroopan atomienergiajärjestön ja niiden jäsenvaltioiden sekä Georgian välisellä assosiaatiosopimuksella perustetussa assosiaationeuvostossa esitettävästä unionin kannasta EU–Georgia-assosiaatio-ohjelman hyväksymiseen
            
               
         
         
            
               EU–GEORGIA-ASSOSIAATIONEUVOSTON PÄÄTÖS N:o XX/2017, annettu [... päivänä ... kuuta 2017],
            
            
            
               EU–Georgia-assosiaatio-ohjelman hyväksymisestä
            
            
            
               EU–GEORGIA-ASSOSIAATIONEUVOSTO, joka
            
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Georgian välisen EU–Georgia-assosiaatiosopimuksen
            
            
            
               sekä katsoo seuraavaa:
            
            
               (1)
                     Euroopan unionin ja Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.
            
            
               (2)
                     EU–Georgia-assosiaatiosopimuksen 406 artiklassa assosiaationeuvosto valtuutetaan antamaan aiheellisia päätöksiä sopimuksen tavoitteiden saavuttamiseksi.
            
            
               (3)
                     EU–Georgia-assosiaatiosopimuksen 420 artiklan mukaan osapuolet toteuttavat kaikki yleiset tai erityiset toimenpiteet, jotka ovat tarpeen niiden sopimuksesta johtuvien velvoitteiden täyttämiseksi, ja huolehtivat siitä, että sopimuksessa vahvistetut tavoitteet saavutetaan.
            
            
               (4)
                     Euroopan naapuruuspolitiikan uudelleentarkastelussa ehdotettiin uuden vaiheen käynnistämistä kumppaneiden kanssa tehtävässä yhteistyössä, jotta kumpikin osapuoli voisi kokea kumppanuuden enemmän omakseen.
            
            
               (5)
                     EU ja Georgia haluavat lujittaa kumppanuuttaan sopimalla ajanjaksolle 2017–2020 joukon prioriteettejä, joiden tavoitteena on tukea ja vahvistaa Georgian selviytymiskykyä ja vakautta ja samalla pyrkiä tiiviimpään poliittiseen assosiaatioon ja syvempään taloudelliseen yhdentymiseen.
            
            
               (6)
                     EU–Georgia-assosiaatiosopimuksen osapuolet ovat sen vuoksi hyväksyneet EU–Georgia-assosiaatio-ohjelman tekstin, joka tukee EU–Georgia-assosiaatiosopimuksen täytäntöönpanoa ja jossa keskitytään yhdessä määriteltyjä yhteisiä etuja koskevaan yhteistyöhön,
            
            
            
               ON PÄÄTTÄNYT SEURAAVAA:
            
            
            
               1 artikla
            
         
         
            
            
               Assosiaationeuvosto hyväksyy liitteessä olevan EU–Georgia-assosiaatio-ohjelman.
            
            
            
               2 artikla
            
            
            
               EU–Georgia-assosiaatio-ohjelmalla vuosiksi 2017–2020 korvataan 26 päivänä kesäkuuta 2014 vuosiksi 2014–2016 hyväksytty EU–Georgia-assosiaatio-ohjelma.
            
            
            
               3 artikla
            
            
            
               Tämä päätös tulee voimaan päivänä, jona se hyväksytään.
            
            
            
               Tehty Brysselissä [... päivänä ... kuuta 2017].
            
            
            
               Assosiaationeuvoston puolesta
            
            
            
               Puheenjohtaja
            
            
            
               ***
            
            
               
            
               LIITE
            
         
         
            
            
            
               
                   
                  
            
            
            
            
            
               EUROOPAN UNIONIN JA Georgian välinen 
                  ASSOSIAATIO-OHJELMA
            
            
            
            
            
            
            
            
            
            
            
            
            
            
         
         
            
            
            
               Sisällysluettelo
            
            
            
               1.
                     Periaatteet, välineet ja resurssit assosiaatio-ohjelman täytäntöönpanemiseksi
                     
            
            
               2.
                     Assosiaatio-ohjelman prioriteetit
                     
            
            
               2.1
                     Toiminnan keskeiset prioriteetit
                     
            
            
               2.2
                     Demokratia, ihmisoikeudet, hyvä hallintotapa ja instituutioiden lujittaminen
                     
            
            
               Oikeusala
                     
            
            
               Lainvalvonta
                     
            
            
               Korruption torjunta, julkishallinnon uudistus ja julkiset palvelut
                     
            
            
               Huono kohtelu ja kidutus
                     
            
            
               Yhdenvertainen kohtelu
                     
            
            
               Lapsen oikeudet
                     
            
            
               Ammattiliittojen oikeudet ja työelämän perusnormit
                     
            
            
               2.3
                     Ulko- ja turvallisuuspolitiikka
                     
            
            
               Terrorismi, joukkotuhoaseiden leviämisen estäminen ja laiton asevienti
                     
            
            
               Konfliktien rauhanomainen ratkaiseminen
                     
            
            
               Kansainvälinen rikostuomioistuin (ICC)
                     
            
            
               2.4
                     Oikeus, vapaus ja turvallisuus
                     
            
         
         
            
               Henkilötietojen suoja
                     
            
            
               Muuttoliike- ja turvapaikka-asiat
                     
            
            
               Rajaturvallisuus
                     
            
            
               Järjestäytyneen rikollisuuden torjunta
                     
            
            
               Laittomien huumausaineiden torjunta
                     
            
            
               Rahanpesu ja terrorismin rahoitus
                     
            
            
               Yhteistyö terrorismin torjunnassa
                     
            
            
               Oikeudellinen yhteistyö
                     
            
            
               2.5
                     Kauppa ja kaupan liitännäistoimenpiteet sekä kestävä kehitys
                     
            
            
               Tavarakauppa
                     
            
            
               Tekniset määräykset, standardointi ja niihin liittyvä infrastruktuuri
                     
            
            
               Terveyteen ja kasvinsuojeluun liittyvät toimenpiteet
                     
            
            
               Tullimenettelyjen ja kaupan helpottaminen
                     
            
            
               Alkuperäsäännöt
                     
            
            
               Sijoittautuminen, palvelukauppa ja sähköinen kauppa
                     
            
            
               Juoksevat maksut ja pääomanliikkeet
                     
            
            
               Julkiset hankinnat
                     
            
            
               Teollis- ja tekijänoikeudet
                     
            
            
               Kilpailu
                     
            
            
               Avoimuus
                     
            
         
         
            
               Kauppa ja kestävä kehitys
                     
            
            
               2.6
                     Taloudellinen kehitys ja markkinamahdollisuudet
                     
            
            
               Maatalous ja maaseudun kehittäminen
                     
            
            
               Julkisen sektorin varainhoidon sisäinen valvonta ja tilintarkastus
                     
            
            
               Verotus
                     
            
            
               Tilastot
                     
            
            
               Kuluttajapolitiikka
                     
            
            
               Yhtiöoikeus, kirjanpito ja tilintarkastus, yritysten hallinnointi- ja ohjausjärjestelmä
                     
            
            
               Rahoituspalvelut
                     
            
            
               Teollisuus- ja yrityspolitiikka ja kaivosteollisuus
                     
            
            
               Matkailu
                     
            
            
               Työllisyys, sosiaalipolitiikka ja yhtäläiset mahdollisuudet
                     
            
            
               Yhteistyö digitaalitalouden ja -yhteiskunnan alalla
                     
            
            
               Kalastus- ja meripolitiikka
                     
            
            
               Kansanterveys
                     
            
            
               2.7
                     Liitettävyys, energiatehokkuus, ympäristö, ilmastotoimet ja pelastuspalvelu
                     
            
            
               Liikenne
                     
            
            
               Energia-alan yhteistyö
                     
            
            
               Ympäristö
                     
            
            
               Ilmastonmuutos
                     
            
         
         
            
               Pelastuspalvelu
                     
            
            
               2.8
                     Liikkuvuus ja ihmisten välinen kanssakäyminen
                     
            
            
               Yhteistyö tutkimuksen, teknologisen kehittämisen ja innovoinnin aloilla
                     
            
            
               Koulutus ja nuoriso
                     
            
            
               Kulttuurialan yhteistyö
                     
            
            
               Yhteistyö audiovisuaalialalla ja tiedotusvälineiden alalla
                     
            
            
               Aluekehitys ja aluetason yhteistyö
                     
            
            
               Osallistuminen EU:n virastoihin ja ohjelmiin
                     
            
            
               Julkinen tiedottaminen ja näkyvyys
                     
            
            
            
               
            
               Euroopan unionin ja Georgian välinen 
                  assosiaatio-ohjelma
            
            
            
               Euroopan unioni ja Georgia, jäljempänä 'osapuolet', allekirjoittivat 27. kesäkuuta 2014 kunnianhimoisen ja innovatiivisen assosiaatiosopimuksen, johon sisältyy pitkälle menevä ja laaja-alainen vapaakauppa-alue. Assosiaatiosopimusta alettiin soveltaa täysimääräisesti 1. heinäkuuta 2016, sen jälkeen kun ratifiointiprosessi oli saatettu päätökseen.
            
            
            
               EU ja Georgia sopivat 26. kesäkuuta 2014 assosiaatio-ohjelmasta assosiaatiosopimuksen täytäntöönpanon valmistelemiseksi ja helpottamiseksi. Ohjelma muodostaa kehyksen yhteistä työtä koskevien prioriteettien määrittämiseksi vuosina 2014–2016, jotta päästään assosiaatiosopimuksessa asetettuihin tavoitteisiin poliittisesta assosiaatiosta ja taloudellisesta yhdentymisestä.
            
            
            
               Tässä asiakirjassa päivitetään ja tarkistetaan vuosien 2014–2016 assosiaatio-ohjelma ja määritetään uudet prioriteetit vuosina 2017–2020 tehtävää yhteistä työtä varten. Siinä erotetaan toisistaan lyhyen aikavälin prioriteetit (joiden olisi toteuduttava tai joiden osalta olisi edistyttävä merkittävästi vuoden 2018 loppuun mennessä) ja keskipitkän aikavälin prioriteetit (joiden olisi toteuduttava tai joiden osalta olisi edistyttävä merkittävästi vuoden 2020 loppuun mennessä).
            
            
            
               Vaikka assosiaatio-ohjelmassa keskitytään vain rajalliseen määrään prioriteettejä, sillä ei ole vaikutusta sellaisen vuoropuhelun laajuuteen tai toimeksiantoon, jota käydään parhaillaan muiden merkittävien sopimusten tai itäiseen kumppanuuteen sisältyvien monenvälisten toimien mukaisesti. Se ei vaikuta myöskään niiden sitoumusten täytäntöönpanoon, jotka on tehty assosiaatiosopimuksen ja siihen sisältyvän pitkälle menevän ja laaja-alaisen vapaakauppa-alueen tultua voimaan 1. heinäkuuta 2016.
            
         
         
            
            
               Lisäksi Georgia on viisumivapaudesta käytävän vuoropuhelun siivittämänä pannut edelleen täytäntöön viisumivapautta koskevaa toimintasuunnitelmaa, jolla on tarkoitus tehostaa merkittävästi liikkuvuutta ja ihmisten välisiä yhteyksiä molemmin puolin. Tämä on olennaisen tärkeää tuettaessa Georgian poliittista assosioitumista ja taloudellista yhdentymistä Euroopan unioniin assosiaatiosopimuksen mukaisesti. EU toteaa Georgian täyttävän kaikki viisumivapautta koskevan toimintasuunnitelman edellytykset, minkä ansiosta komissio hyväksyi 18. joulukuuta 2015 neljännen ja viimeisen edistymiskertomuksen. Tällä päivitetyllä assosiaatio-ohjelmalla pyritään myös seuraamaan edistymistä ja kannustamaan kestäviin tuloksiin kaikilla viisumivapautta koskevan toimintasuunnitelman aloilla.
            
            
               1.
                     Periaatteet, välineet ja resurssit assosiaatio-ohjelman täytäntöönpanemiseksi
            
            
            
               Assosiaatio-ohjelman täytäntöönpano perustuu seuraaviin yhteisiin periaatteisiin:
            
            
               Assosiaatio-ohjelmaan kuuluvat toimet olisi toteutettava poliittista assosiaatiota ja taloudellista yhdentymistä koskevan yleisen tavoitteen hengessä.
            
            
               Assosiaatio-ohjelman prioriteeteillä täydennetään EU:n ja Georgian vastuuta panna EU–Georgia-assosiaatiosopimuksen määräykset kokonaisuudessaan täytäntöön sopimuksen tultua nyt täysimääräisesti voimaan.
            
            
               Assosiaatio-ohjelman täytäntöönpanossa olisi noudatettava täysimääräisesti avoimuuden, vastuuvelvollisuuden ja osallisuuden periaatteita.
            
            
               Assosiaatio-ohjelman täytäntöönpano edellyttää, että molemmat osapuolet sitoutuvat siihen.
            
            
               Assosiaatio-ohjelmalla pyritään saavuttamaan konkreettisia ja määriteltyjä tuloksia toteuttamalla asteittain käytännön toimenpiteitä.
            
            
               Osapuolet tunnustavat, että on tärkeää tukea sovittuja prioriteettejä asianmukaisin ja riittävin poliittisin ja teknisin keinoin sekä myöntämällä rahoitusta; ja
            
            
               assosiaatio-ohjelman täytäntöönpanosta raportoidaan vuosittain, ja täytäntöönpanoa seurataan ja arvioidaan vuosittain. Saavutettua edistymistä tarkastellaan muun muassa assosiaatiosopimuksessa edellytettyjen institutionaalisten rakenteiden yhteydessä. Myös kansalaisyhteiskuntaa kannustetaan keskittämään seurantatoimensa assosiaatio-ohjelmaan.
            
            
               Euroopan unioni tukee Georgiaa assosiaatio-ohjelmassa määriteltyjen tavoitteiden ja prioriteettien toteuttamisessa. Se hyödyntää kaikkea käytettävissä olevaa EU:n tukea sekä asiantuntemusta, neuvontaa, parhaita käytänteitä ja taitotietoa sekä jakaa tietoja ja tukee valmiuksien kehittämistä ja instituutioiden vahvistamista. EU kannustaa myös Georgian muita kumppaneita tukemaan Georgiaa ja pyrkii varmistamaan tuen koordinoinnin. Assosiaatio-ohjelman täytäntöönpanossa voidaan hyödyntää myös asiaankuuluvia EU:n rahoitusvälineitä. Assosiaatio-ohjelma itse ei kuitenkaan ole rahoitussuunnitelma-asiakirja eikä se korvaa osapuolten ohjelmasuunnittelua tai rahoitussuunnitelmien laatimista.
            
            
               EU:n tukea annetaan osana Georgian avustamiseen käytettävissä olevaa rahoitusta, kuten esitetään Euroopan naapuruusvälineen (ENI) yhdistetyssä tukikehyksessä ja ENI:n mukaisissa useita maita koskevissa ohjelmissa, ja siinä otetaan huomioon Georgialle suunnatun avun yleiset prioriteetit ja noudatetaan EU:n ulkoisen avun asiaankuuluvia täytäntöönpanosääntöjä ja -menettelyjä.
            
            
               Tätä assosiaatio-ohjelmaa sovelletaan aluksi neljä vuotta sen hyväksymisestä, ja jaksoa voidaan jatkaa yhteisellä sopimuksella. Sitä voidaan tarvittaessa muuttaa tai päivittää milloin tahansa EU–Georgia-assosiaationeuvoston sopimuksella.
            
            
               2.
                     Assosiaatio-ohjelman prioriteetit
            
            
            
               2.1Toiminnan keskeiset prioriteetit
            
            
            
               Seuraavia uudistustoimia olisi käsiteltävä ensisijaisina Riian huippukokouksessa sovittujen neljän prioriteetin mukaisesti:
            
         
         
            
               Instituutioiden ja hyvän hallintotavan lujittaminen
            
            
               1/ Oikeuslaitoksen ja lainvalvontaviranomaisten riippumattomuus
            
            
               Jatketaan oikeusalan uudistuksia, jotta varmistetaan erityisesti tuomarien täysi riippumattomuus ja vahvistetaan oikeusjärjestelmän vastuuvelvollisuutta, tehokkuutta, puolueettomuutta ja ammattimaisuutta panemalla täytäntöön keskeiset oikeuslaitoksen uudistukset. Uudistusten kohteita ovat muiden muassa korkea tuomioistuinneuvosto, syyttäjänvirasto, oikeudellinen vastuuvelvollisuus, tuomioistuinten institutionaalinen rakenne, toimiva sähköinen asianhallintajärjestelmä, oikeusapu ja -palvelut, kauppaoikeus sekä vaihtoehtoiset riidanratkaisumenetelmät. Parannetaan lainvalvontavirastojen vastuuvelvollisuutta ja demokraattista valvontaa niin, ettei niihin kohdistu poliittista tai muuta aiheetonta ohjausta.
            
            
               2/ Julkishallinnon uudistus ja julkisten palvelujen parantaminen
            
            
               Jatketaan julkishallinnon uudistusta julkishallinnon periaatteiden mukaisesti lujittamalla vastuuvelvollista, tehokasta, toimivaa ja avointa julkishallintoa ja perustamalla itsenäinen, ansioihin perustuva ja ammattimainen virkamieskunta, tarjoamalla laadukkaita julkisia palveluja ja parantamalla julkista varainhoitoa. Varmistetaan kansallisen korruptionvastaisen strategian ja toimintasuunnitelman tehokas täytäntöönpano korruption estämiseksi, havaitsemiseksi ja siihen puuttumiseksi.
            
            
               3/ Ihmisoikeudet ja perusvapaudet
            
            
               Jatketaan syrjinnänvastaisen lain tehokasta täytäntöönpanoa ja vahvistetaan tiedotusvälineiden moniarvoisuutta, avoimuutta ja riippumattomuutta. Perustetaan riippumaton tutkintamekanismi tutkimaan väitteitä lainvalvontaelinten harjoittamasta huonosta kohtelusta. Lisätään sukupuolten tasa-arvoa ja varmistetaan yhdenvertainen kohtelu sosiaalisessa, poliittisessa ja taloudellisessa elämässä sekä keskitytään toimiin lasten suojelemiseksi kaikenlaiselta väkivallalta. Jatketaan uudistuspyrkimyksiä henkilötietojen korkeatasoisen suojan varmistamiseksi. 
            
            
               4/ Konfliktien rauhanomainen ratkaiseminen
            
            
               Jatketaan konfliktin ratkaisemiseen tähtäävää EU:n ja Georgian välistä tuloksekasta yhteistyötä noudattaen sovittuja toimintamalleja. Osallistutaan edelleen rakentavasti Geneven kansainvälisiin neuvotteluihin, joiden puheenjohtajina toimivat EU, YK ja Etyj, ja tuetaan niitä. Hyödynnetään EUMM Georgia -operaatiota vakauttamisen, normalisoitumisen ja luottamuksen lisäämisen edistämiseksi. Toteutetaan asianmukaisia toimenpiteitä kaupan, vapaan liikkuvuuden ja taloudellisten siteiden kannustamiseksi hallinnollisten rajojen yli, mihin kuuluu myös lainsäädännön tarkistaminen.
            
            
               
            
               Talouden kehitys ja markkinamahdollisuudet
            
            
               5/ Parempi liiketoimintaympäristö ja sijoitusten hoito
            
            
               Pannaan täytäntöön pieniä ja keskisuuria yrityksiä koskeva strategia ja siihen liittyvä toimintasuunnitelma vuosiksi 2016–2017 sekä myöhemmät toimintasuunnitelmat. Parannetaan edelleen pk-yrityksiä koskevaa sääntelykehystä ja toimintaympäristöä ja tehostetaan pk-yrityksille annettavaa tukea. Parannetaan julkisen ja yksityisen sektorin vuoropuhelua, jotta voidaan määrittää yksityisen sektorin prioriteetit, jotka ovat rakenteellisten talousuudistusten tukemisen tarpeessa. Tuetaan rahoitusalan uudistuksia (pankkialan uudistus ja lainsäädäntö, paremmat luotto-/vakuusrekisterit, tehostettu tilinpäätös ja tilintarkastus, toimenpiteet pääomamarkkinoita varten, kuten mikroluottojen ja leasing-, factoring- ja vakuutustoiminnan kehittäminen). Edistetään vaihtoehtoisia riidanratkaisukeinoja kauppaoikeuden alan riita-asioihin ja sopimusten täytäntöönpanon valvontaan.
            
            
               6/ Maatalous ja maaseudun kehittäminen
            
            
               Pannaan täytäntöön Georgian vuosien 2017–2020 maaseudun kehittämisstrategia. Tuetaan tehokkaiden arvoketjujen kehittämistä ja pk-yrityksiä niiden kilpailukyvyn parantamiseksi sellaisilla valituilla aloilla, joilla on paljon vientiarvoa.
            
            
               7/ Kauppaan liittyvät uudistukset sekä terveys- ja kasvinsuojelutoimet
            
            
               Pannaan täytäntöön kaupan teknisiä esteitä koskeva strategia. Kehitetään standardointiin, teknisiin määräyksiin, metrologiaan, markkinavalvontaan, akkreditointiin ja vaatimustenmukaisuuden arviointimenettelyihin liittyvää hallintoinfrastruktuuria. Pannaan täytäntöön markkinavalvontastrategia. Tarkennetaan edelleen kauppaa koskevia tilastoja, pannaan täytäntöön tulliyhteistyön strategiset puitteet, lähennetään teollis- ja tekijänoikeuksien tullivalvontaa koskevaa lainsäädäntöä ja varmistetaan, että sovellettavia tuontitulleja koskevaa standstill-lauseketta noudatetaan.
            
            
               Pannaan täytäntöön elintarviketurvallisuusstrategia ja lähentämisohjelma, erityisesti elintarviketurvallisuutta koskeva laki, ja hyväksytään asteittain horisontaalinen täytäntöönpanolainsäädäntö. Varmistetaan, että toimivaltainen viranomainen tekee eläinlääkintä- ja kasvinsuojelualaa sekä elintarviketurvallisuutta koskevat tarkastukset rajatarkastusasemilla. Tuetaan elintarvikkeita ja rehuja sekä eläinten ja kasvien terveyttä ja turvallisuutta koskevaa ennakkovaroitusjärjestelmää ja lisätään laboratorioiden valmiuksia terveys- ja kasvinsuojelutoimia varten.
            
            
               Liitettävyys, energiatehokkuus, ympäristö- ja ilmastotoimet
            
            
               8/ Energiaturvallisuus ja energiatehokkuus
            
         
         
            
               Tuetaan pyrkimyksiä panna täytäntöön ajoissa sitoumukset, jotka johtuvat Georgian liittymisestä virallisesti energiayhteisön osapuoleksi, ja tehostetaan erityisesti energiaturvallisuutta ja energiatehokkuutta, mukaan lukien uudistamalla sääntelyä ja investoimalla.
            
            
               9/ Liikenne
            
            
               Kehitetään talouden kannalta tärkeää infrastruktuuria muun muassa jatkamalla TEN-T-runkoverkon kehittämistä koskevien hankkeiden täytäntöönpanoa.
            
            
               
            
               10 / Ympäristö- ja ilmastotoimet
            
            
               Tehostetaan ympäristöhallintoa antamalla ja panemalla täytäntöön uutta lainsäädäntöä ympäristövaikutusten arvioinnista, strategisesta ympäristöarvioinnista ja ympäristövastuusta, varmistamalla ympäristötiedon julkinen saatavuus ja yleisön osallistuminen päätöksentekoon, ottamalla mukaan kaikki asianomaiset sidosryhmät sekä sisällyttämällä ympäristöasiat muihinkin politiikan aloihin ja parantamalla tiedottamista ympäristöasioista. Viimeistellään vähäpäästöinen kehitysstrategia. Ratifioidaan uusi, maailmanlaajuinen ilmastonmuutossopimus (Pariisin sopimus).
            
            
               Liikkuvuus ja ihmisten väliset yhteydet
            
            
               11/ Muuttoliike- ja turvapaikka-asiat sekä rajaturvallisuus
            
            
               Pidetään kiinni kaikkien viisumivapautta koskevassa toimintasuunnitelmassa asetettujen tavoitteiden saavuttamisen tasosta. Pannaan tehokkaasti täytäntöön EU:n ja Georgian liikkuvuuskumppanuus, Georgian muuttoliikestrategia vuosiksi 2016–2020 ja Georgian rajaturvallisuusstrategia vuosiksi 2014–2018 sekä niihin liittyvät toimintasuunnitelmat.
            
            
               12/ Koulutus, työllisyys, innovaatio ja nuoriso
            
            
               Parannetaan yleisiä koulutustuloksia kattavalla koulutuksen uudistuksella ja kehitetään strateginen lähestymistapa työllisyyteen ja ammatilliseen koulutukseen. Kehitetään Georgian innovaatiopolitiikan kehittämistä tukeva visio ja strategia.
            
            
               
            
               2.2Demokratia, ihmisoikeudet, hyvä hallintotapa ja instituutioiden lujittaminen
            
            
            
               Tämän assosiaatio-ohjelman puitteissa käytävällä poliittisella vuoropuhelulla ja tehtävällä yhteistyöllä uudistusten toteuttamiseksi pyritään parantamaan demokratian periaatteiden, oikeusvaltion ja hyvän hallinnon, ihmisoikeuksien ja perusvapauksien noudattamista, mukaan lukien kansallisiin vähemmistöihin kuuluvien henkilöiden oikeudet, sellaisina kuin ne on vahvistettu YK:n ja Euroopan neuvoston keskeisissä yleissopimuksissa ja niihin liittyvissä pöytäkirjoissa, sekä edistämään kansallisten poliittisten uudistusten lujittamista erityisesti lähentämällä kansallista lainsäädäntöä EU:n säännöstöön.
            
            
            
               Vuoropuhelu ja yhteistyö kattavat seuraavat alat:
            
            
            
               i)
                     Vahvistetaan niiden instituutioiden vakautta, riippumattomuutta ja tehokkuutta, joilla taataan demokratia, oikeusvaltio ja ihmisoikeuksien kunnioittaminen, etenkin seuraavilla tavoilla:
            
            
         
         
            
               Varmistetaan edelleen demokraattinen vaalien järjestäminen korjaamalla uuden vaalisyklin aikana lainsäädäntökehyksen ja vaalihallinnon mahdollisia puutteita, joita vapaita ja oikeudenmukaisia vaaleja käsittelevä erityistyöryhmä (Inter-Agency Task Force on Free and Fair Elections, IATF) ja Euroopan turvallisuus- ja yhteistyöjärjestö (Etyj) ja sen demokraattisten instituutioiden ja ihmisoikeuksien toimisto (ODIHR) ovat havainneet. Erityisesti on otettava huomioon ODIHR:n vaalitarkkailuvaltuuskunnan raportissa vuoden 2016 yleisvaalien jälkeen annetut suositukset. 
            
            
               Varmistetaan edelleen, että oikeusvaltion keskeisiin osatekijöihin kuten oikeuslaitoksen riippumattomuuteen vaikuttavista lainsäädäntömuutoksista järjestetään kattava kansallinen kuuleminen, ja tarvittaessa varmistetaan Euroopan neuvoston Venetsian komission kanssa, että muutokset ovat pitkäkestoisia ja noudattavat eurooppalaisia standardeja.
            
            
               Parannetaan edelleen vallan tasapainoa hallituksen eri elinten välillä ja parlamentin valmiuksia harjoittaa valvonta- ja lainsäädäntötehtäviään.
            
            
            
               ii)
                     Jatketaan oikeusalan uudistamista, jotta varmistetaan erityisesti tuomarien täysi riippumattomuus ja vahvistetaan oikeusjärjestelmän vastuuvelvollisuutta, tehokkuutta, puolueettomuutta ja ammattimaisuutta. Vahvistetaan myös lainvalvontavirastojen vastuuvelvollisuutta, tehokkuutta, puolueettomuutta ja ammattimaisuutta niin, ettei niihin kohdistu poliittista tai muuta aiheetonta ohjausta. Jatketaan ja tehostetaan korruption torjuntaa.
            
            
            
               Oikeusala
            
            
               Lyhyen aikavälin prioriteetit
            
            
               Laaditaan ja pannaan asteittain täytäntöön oikeuslaitosta koskeva strategia ja toimintasuunnitelma, joihin sisältyy muun muassa tuomarien nimittämistä, ylennyksiä ja koulutusta koskevan menettelytavan ja käytännön parantaminen korostamalla erityisesti ihmisoikeudet huomioon ottavia lähestymistapoja, ja varataan riittävät resurssit asianmukaisen oikeudellisen toimivallan varmistamiseksi; edistetään edelleen Georgian tuomioistuinkoulun (High School of Justice) riippumattomuutta.
            
            
               Erityisesti tehostetaan tuomioistuinneuvostoa muun muassa varmistamalla sen riippumattomuus ja vastuuvelvollisuus.
            
            
               Parannetaan oikeuslaitoksen vastuuvelvollisuutta koskevaa järjestelmää soveltamalla selkeitä ja tiukkoja kurinpidollisia sääntöjä, jotka pannaan tosiasiallisesti täytäntöön, ja takaamalla tuomareiden ammattitaitoisuus ja lahjomattomuus. 
            
            
               Virtaviivaistetaan yleisten tuomioistuinten institutionaalista rakennetta muun muassa ottamalla tarvittaessa käyttöön erikoistuneita paneeleja ja jaostoja ja vähennetään asioiden käsittelyn ruuhkautumista yleisten tuomioistuinten siviilijaostoissa.
            
            
               Kehitetään sähköinen asioiden jakamisjärjestelmä ja parannetaan sähköistä asianhallintaohjelmaa, jotta lisätään luottamusta oikeuslaitokseen.
            
            
               Jatketaan syyttäjänviraston uudistusta pyrkimällä varmistamaan, että syyttämistehtävät ovat täysin riippumattomia poliittisesta vaikuttamisesta, ja lisäämällä avoimuutta ja vastuuvelvollisuutta.
            
            
               Parannetaan edelleen oikeudellisia ja institutionaalisia puitteita sekä korkealuokkaisen maksuttoman oikeusavun että maksullisten oikeuspalvelujen tarjoamiseksi.
            
            
               Varmistetaan oikeudenmukainen oikeudenkäynti, oikeussuojan saatavuus ja prosessuaaliset oikeudet rikosoikeudenkäynneissä noudattaen velvoitteita, joita Georgialla on Euroopan ihmisoikeussopimuksen, tuomioistuimen oikeuskäytännön ja muiden Euroopan neuvoston asiaankuuluvien yleissopimusten mukaisesti, ottamalla käyttöön
            
            
               – lainsäädäntö ja toimenpiteet, joilla pyritään takaamaan epäiltyjen ja syytettyjen henkilöiden prosessuaaliset oikeudet rikosoikeudenkäynneissä, 
            
            
               – lainsäädäntö, toimenpiteet ja resurssit, joilla pyritään takaamaan rikoksen uhrien oikeudet oikeussuojaan, suojeluun, tukeen ja korvauksiin, muun muassa rikosoikeusjärjestelmän puitteissa.
            
            
               Otetaan käyttöön oikeudenmukaiset ja toimivat sekä laajemmin käytettävät vaihtoehtoiset riidanratkaisumenetelmät.
            
            
               Toteutetaan kuntoutusta ja yhteiskuntaan uudelleen sopeuttamista vankeinhoito- ja kriminaalihuoltojärjestelmissä ja niiden ulkopuolella, jotta ehkäistään rikoksen uusiminen ja säilytetään asianmukainen tasapaino yleisen järjestyksen ja turvallisuuden varmistamisen ja ihmisoikeuksien suojelun takaamisen välillä.
            
         
         
            
            
               Keskipitkän aikavälin prioriteetit
            
            
               Nykyaikaistetaan lainsäädäntöä kauppaoikeuden, yksityisoikeuden ja hallinto-oikeuden aloilla noudattamalla kansallisia strategioita ja EU:n säännöstöä.
            
            
               Varmistetaan kattava oikeussuoja perustamalla oikeusapuyksikkö, jolle myönnetään asianmukaista rahoitusta.
            
            
            
               
            
               Lainvalvonta
            
            
               Lyhyen aikavälin prioriteetit
            
            
               Parannetaan lainvalvontavirastojen vastuuvelvollisuutta ja demokraattista valvontaa. Jotta poliisin toimintaa koskeviin valituksiin voidaan vastata uskottavasti, tarvitaan ammattimaista ja tehokasta mekanismia. On harkittava lisätoimenpiteitä tällaisten tapausten riippumattoman ja tehokkaan tutkinnan edistämiseksi. Annetaan lainvalvontaviranomaisille kattavaa ammatillista koulusta eettisistä normeista ja ihmisoikeuksista.
            
            
               Lisätään vankeusrangaistukselle vaihtoehtoisia ratkaisuja ottamalla käyttöön uusia muita kuin vapausrangaistuksia ja lisäämällä kriminaalihuollon valmiuksia.
            
            
            
               Korruption torjunta, julkishallinnon uudistus ja julkiset palvelut
            
            
               Lyhyen aikavälin prioriteetit
            
            
               Torjutaan edelleen korruptiota ja varmistetaan, että merkitykselliset kansainväliset oikeusvälineet kuten YK:n korruptiosopimus ja Euroopan neuvoston lahjonnan vastaisen valtioiden ryhmän GRECOn suositukset pannaan tehokkaasti täytäntöön. 
            
            
               Parannetaan kansalaisten tiedonsaantioikeutta yhtenä keskeisenä toimenpiteenä torjua korruptiota tehokkaasti.
            
            
               Tehostetaan valvonta-, tilintarkastus- ja talousrikosten tutkintaelinten valmiuksia.
            
            
               Jatketaan osallistavaa politiikantekoa, johon kansalaiset osallistuvat ja jossa käydään vuoropuhelua kansalaisyhteiskunnan ja kansallisten ja paikallisten viranomaisten välillä.
            
            
               Vahvistetaan parlamentin valvontavalmiuksia parantamalla alakohtaisten komiteoiden valmiuksia.
            
            
               Jatketaan julkishallinnon uudistuksen etenemissuunnitelman täytäntöönpanoa ja tehostetaan sen ja siihen liittyvien strategioiden koordinointia, valvontaa ja niistä raportoimista sekä poliittisella että hallinnollisella tasolla.
            
            
               Pannaan täytäntöön uusi virkamieskuntaa koskeva oikeuskehys, jotta varmistetaan ammattimaisempi ja ansioihin perustuvampi virkamieskunta.
            
         
         
            
            
               Keskipitkän aikavälin prioriteetit
            
            
               Varmistetaan kansallisen korruptionvastaisen strategian ja toimintasuunnitelman tehokas täytäntöönpano korruption, varsinkin korkean tason korruption, estämiseksi, havaitsemiseksi ja siihen puuttumiseksi.
            
            
               Varmistetaan, että väitetyt korruptiotapaukset tutkitaan tarkoin, ja luodaan tehokas järjestelmä eturistiriitojen ehkäisemiseksi.
            
            
               Päivitetään julkishallinnon uudistuksen etenemissuunnitelma ja siihen liittyvät strategiat julkishallinnon periaatteiden mukaisesti.
            
            
               Edistetään vastuuvelvollista, tehokasta, toimivaa ja avointa julkishallintoa perustamalla ansioihin perustuva ja ammattimainen virkamieskunta.
            
            
               Lujitetaan hallintoa ja julkishallinnon uudistusta paikallisella tasolla eurooppalaisten standardien mukaisesti.
            
            
            
               
            
               iii)
                     Varmistetaan ihmisoikeuksien ja perusvapauksien kunnioittaminen tekemällä kattavaa yhteistyötä ihmisoikeuksien ja perusvapauksien suojelemiseksi, kuten Thomas Hammarberg korostaa raportissaan ”Georgia in transition”. Tähän yhteistyöhön sisältyvät erityisesti seuraavat:
            
            
            
               Lyhyen aikavälin prioriteetit
            
            
               Pannaan aktiivisesti täytäntöön kansallinen ihmisoikeusstrategia ja toimintasuunnitelma, mukaan lukien YK:n elinten, Etyjin/ODIHR:n, Euroopan neuvoston / Euroopan rasismin ja suvaitsemattomuuden vastaisen komission ja kansainvälisten ihmisoikeusjärjestöjen erityiset suositukset varsinkin toteutettaessa syrjinnän vastaisia politiikkoja, suojeltaessa alaikäisiä ja yksityiselämää ja varmistettaessa uskonnonvapaus.
            
            
               Jatketaan syrjinnän vastaisen lain tehokasta täytäntöönpanoa, jotta varmistetaan tehokas suojelu syrjintää vastaan.
            
            
               Toteutetaan toimia, joiden tavoitteena on asiaankuuluvien Euroopan neuvoston syrjinnäntorjuntavälineiden allekirjoittaminen, ratifiointi ja saattaminen osaksi kansallista lainsäädäntöä ottaen huomioon Euroopan neuvoston pysyvät suositukset alueellisia kieliä tai vähemmistökieliä koskevasta eurooppalaisesta peruskirjasta ja Euroopan neuvoston yleissopimus naisiin kohdistuvan väkivallan ja perheväkivallan ehkäisemisestä ja torjumisesta (Istanbulin yleissopimus), ja toteutetaan toimia YK:n vammaisyleissopimuksen saattamiseksi osaksi kansallista lainsäädäntöä.
            
            
            
               Keskipitkän aikavälin prioriteetit
            
            
               Säilytetään tehokkaat oikeuskäsittelyä edeltävät menettelyt ja tuomioistuinten ulkopuoliset menettelyt sekä riitojenratkaisua että ihmisoikeuksien suojelemista varten.
            
            
               Edistetään edelleen ihmisoikeuksia ja syrjinnän vastaisia toimia oikeuslaitoksessa sekä lainvalvonta- ja hallintoviranomaisten parissa ja tiedotetaan niistä järjestämällä koulutusta.
            
            
               Jatketaan tiedotusvälineiden moniarvoisuuden, avoimuuden ja riippumattomuuden vahvistamista Euroopan neuvoston suositusten mukaisesti.
            
         
         
            
               Otetaan päätöksenteossa huomioon julkisen puolustajan viraston suositukset ja säädetään riittävistä resursseista sekä vahvistetaan julkisen puolustajan virastoa. Tehdään yhteistyötä julkisen puolustajan kanssa sen suositusten pohjalta, jotka liittyvät syrjintätapauksiin ja syrjinnän kieltävässä laissa ennakoidun institutionaalisen mekanismin tosiasialliseen toimintaan mukaan lukien muuttamalla lainsäädäntöä.
            
            
               Kehitetään edelleen niiden parlamentin valiokuntien valvontavalmiuksia, jotka käsittelevät ihmisoikeuksia ja kotoutumista sekä ihmisoikeusstrategian ja toimintasuunnitelman täytäntöönpanoon liittyviä oikeudellisia kysymyksiä.
            
            
               Tehdään edelleen yhteistyötä kansalaisyhteiskunnan järjestöjen ja edustavien työmarkkinaosapuolten (ammattiliitot ja työnantajajärjestöt) kanssa; ne toimivat sidosryhminä ja valvojina aloilla, jotka ovat EU–Georgia-assosiaatiosopimuksen mukaan etusijalla. Näitä aloja ovat työntekijöiden oikeudet, yksityisyys, vähemmistöjen ja muiden heikossa asemassa olevien ryhmien oikeudet sekä lehdistönvapaus.
            
            
            
               Huono kohtelu ja kidutus
            
            
               Lyhyen aikavälin prioriteetit
            
            
               Hyväksytään kauden 2015–2016 toimintasuunnitelma vuosiksi 2017–2018, toteutetaan edelleen toimenpiteitä huonon kohtelun ja kidutuksen torjumiseksi ja tehostetaan pyrkimyksiä rankaisemattomuuden torjumiseksi.
            
            
               Varmistetaan kaikkien sellaisten tapausten perinpohjainen, avoin ja riippumaton tutkinta, joissa väitetään käytetyn kidutusta tai huonoa kohtelua vankeinhoitojärjestelmässä, poliisivoimissa, armeijassa tai muissa suljetuissa laitoksissa, perustamalla riippumaton tutkintamekanismi tutkimaan väitteitä huonosta kohtelusta lainvalvontaelimissä.
            
            
               Tuetaan edelleen julkisen puolustajan viraston alaisuudessa toimivaa kansallista ennaltaehkäisevää mekanismia ja toimitaan sen kanssa, jotta estetään väärinkäytökset varmistamalla mekanismin tehokas toimivuus. 
            
            
            
               Keskipitkän aikavälin prioriteetit
            
            
               Parannetaan edelleen vankeinhoitojärjestelmän terveydenhuoltoa ja vankien mahdollisuuksia saada terveydenhuoltopalveluja, mukaan lukien mielenterveyspalveluja. Kehitetään suljetuissa laitoksissa tai niitä varten työskentelevän terveydenhuoltohenkilökunnan valmiuksia tuomita huono kohtelu ja raportoida siitä.
            
            
               Vahvistetaan edelleen vankeinhoitojärjestelmän, poliisivoimien, armeijan ja muiden suljettujen laitosten tosiasiallista sisäistä ja ulkoista valvontaa, jotta väärinkäytökset ja huono kohtelu havaitaan varhain ja ehkäistään ennalta.
            
            
            
               Yhdenvertainen kohtelu
            
            
               Lyhyen aikavälin prioriteetit
            
            
               Lisätään sukupuolten tasa-arvoa ja varmistetaan naisten ja miesten yhdenvertainen kohtelu sosiaalisessa, poliittisessa ja taloudellisessa elämässä.
            
            
               Parannetaan perheväkivallan vastaisen lainsäädännön täytäntöönpanoa ja valistetaan sekä väestöä yleensä että tiettyjä ammattiryhmiä, kuten poliisit, erityisesti maaseudulla ja vähemmistöalueilla. Parannetaan uhrien mahdollisuuksia saada neuvontapalveluja ja suojaa.
            
            
            
               Keskipitkän aikavälin prioriteetit
            
         
         
            
               Lähennetään terveyttä ja turvallisuutta, äitiyssuojelua sekä vanhemmuuteen ja työhön liittyvien velvollisuuksien yhteensovittamista koskevia sääntöjä eurooppalaisiin normeihin, kuten assosiaatiosopimuksessa mainitaan.
            
            
               Pyritään aktiivisesti lisäämään naisten edustusta poliittisilla päätöksentekofoorumeilla.
            
            
            
               Lapsen oikeudet
            
            
               Lyhyen aikavälin prioriteetit
            
            
               Annetaan julkisen puolustajan virastolle riittävät resurssit ja lujitetaan sen asemaa, jotta se voi tehdä enemmän oikeusasiamiehen työtä lasten puolesta muun muassa valvomalla tilannetta vuosittain asiaankuuluvissa laitoksissa, mukaan lukien päiväkodeissa.
            
            
               Keskitytään toimiin lasten suojelemiseksi kaikenlaiselta väkivallalta.
            
            
            
               Keskipitkän aikavälin prioriteetit
            
            
               Puututaan kaikkein heikoimmassa asemassa olevien lasten tarpeisiin (mukaan lukien vammaiset lapset ja katulapset) parantamalla ja laajentamalla sosiaalisen suojelun mekanismeja ja tukemalla vammaisten lasten alueellista pääsyä kuntoutusohjelmiin, ja toteutetaan toimenpiteitä lapsityövoiman käytön poistamiseksi.
            
            
               Jatketaan nuoriso-oikeuden uudistamista.
            
            
               Pyritään edelleen lasten laitoshoidosta luopumiseen.
            
            
            
               Ammattiliittojen oikeudet ja työelämän perusnormit
            
            
               Lyhyen aikavälin prioriteetit
            
            
               Hyväksytään oikeudellinen kehys, jossa määritellään työsuojelutarkastusjärjestelmän valvontatehtävät työterveyden ja -turvallisuuden alalla, ja poistetaan voimassa olevassa lainsäädännössä esiintyvät tarkastajien valtuuksien rajoittamiset Kansainvälisen työjärjestön ILO:n normien mukaisesti.
            
            
               Keskipitkän aikavälin prioriteetit
            
            
               Pannaan täytäntöön työlaki (annettu kesäkuussa 2013) ja saatetaan se ja muu merkityksellinen lainsäädäntö ILO:n normien mukaisiksi. Perustetaan työlain tueksi instituutioita ja menettelyjä työriitojen ratkaisemiseksi ja neuvottelukulttuurin kehittämiseksi hyväksymällä luettelo sovittelijoista.
            
            
               Pyritään edelleen perustamaan täysimittainen työsuojelutarkastusjärjestelmä, jolla on riittävä asiantuntemus ja valmiudet tarkastaa kaikki työolot ja työmarkkinasuhteet ILO:n normien mukaisesti.
            
            
               Varmistetaan työmarkkinaosapuolten kolmikantakomission (Tripartite Commission on Social Partnership) toimivuus ja tehostetaan edelleen sosiaalista vuoropuhelua ILO:n kanssa tehtävällä yhteistyöllä.
            
         
         
            
            
               
            
               2.3Ulko- ja turvallisuuspolitiikka
            
            
            
               Yhteisen ulko- ja turvallisuuspolitiikan (YUTP) alan vuoropuhelulla ja yhteistyöllä pyritään asteittaiseen lähentymiseen, mukaan lukien yhteisen turvallisuus- ja puolustuspolitiikan (YTPP) alalla, ja siinä käsitellään erityisesti konfliktinesto- ja kriisinhallintakysymyksiä, alueellista vakautta, aseidenriisuntaa, aseiden leviämisen estämistä, asevalvontaa ja viennin valvontaa. Yhteistyö perustuu yhteisiin arvoihin ja etuihin, ja sen tarkoituksena on lähentää politiikkoja ja tehdä niistä tehokkaampia siten, että hyödynnetään kahdenvälisiä, kansainvälisiä ja alueellisia foorumeja.
            
            
            
               Lyhyen aikavälin prioriteetit
            
            
               Jatketaan yhteistyötä, jolla pyritään siihen, että Georgia mukautuu yhä enemmän EU:n YUTP-alan julkilausumiin.
            
            
               Jatketaan yhteistyötä, jolla pyritään mukautumaan EU:n yksipuolisiin pakotteisiin.
            
            
               Jatketaan yhteistyötä, joka koskee strategista tiedottamista EU:n yhdentymiseen liittyvistä kysymyksistä.
            
            
               Tehostetaan käytännön yhteistyötä konfliktineston ja kriisinhallinnan alalla helpottamalla Georgian osallistumista EU:n johdolla toteutettaviin siviili- ja sotilaskriisinhallintaoperaatioihin sekä neuvotteluihin ja koulutukseen YTPP-alalla (marraskuussa 2013 allekirjoitetun osallistumista koskevan puitesopimuksen pohjalta) ja monenväliseen YTPP-alaa käsittelevään itäisen kumppanuuden paneeliin.
            
            
               Edistetään ja helpotetaan Georgian osallistumista YTPP-alan koulutukseen ja kuulemistoimiin (säännöllisten kahdenvälisten kuulemisten ja monenvälisen YTPP-alaa käsittelevän itäisen kumppanuuden paneelin puitteissa).
            
            
               Helpotetaan Georgian ja EU:n virastojen yhteistyötä YTPP-alan kysymyksissä.
            
            
               Edistetään alueellista turvallisuusyhteistyötä, johon kuuluvat muun muassa rajaturvallisuuden parantaminen, muuttoliikkeen hallinta, kriittisen infrastruktuurin suojaaminen, vientivalvonta, hätäapu, pelastuspalvelu, salakuljetuksen ja laittoman kaupan torjunta (kuten bio- ja ydinaineiden kauppa) sekä asiaankuuluvan henkilöstön koulutus, mukaan lukien erityisesti Georgiassa sijaitsevan kemiallisten, biologisten ja radiologisten aineiden sekä ydinaseiden (CBRN) asiantuntijakeskuksen avulla.
            
            
            
               Keskipitkän aikavälin prioriteetit
            
            
               Luodaan yhdessä käytännön yhteistyötä edistävä ympäristö ja kehitetään poliittista vuoropuhelua ja yhteistyötä alueellisista ja kansainvälisistä kysymyksistä Euroopan neuvostossa ja Etyjissä.
            
            
               Edistetään konfliktien rauhanomaista ratkaisemista, kansainvälistä vakautta ja turvallisuutta tehokkaan monenvälisyyden pohjalta.
            
            
               Panostetaan Georgian valtion ja yhteiskunnan selviytymiskykyyn ottamalla Georgia mukaan turvallisuuden ja kehityksen edistämistä valmiuksia kehittämällä koskevaan aloitteeseen antamalla institutionaalista tukea, järjestämällä koulutusta ja toimittamalla varusteita, joilla tehostetaan EU:n ulko- ja turvallisuuspoliittista globaalistrategiaa. 
            
            
               Helpotetaan Georgian ja EU:n yhteistyötä tuloksellista turvallisuusalan uudistusta varten.
            
         
         
            
               Edistetään yhteisesti täysivaltaisuuden ja alueellisen koskemattomuuden, rajojen loukkaamattomuuden ja itsenäisyyden periaatteita, sellaisina kuin ne on vahvistettu YK:n peruskirjassa ja Etyjin Helsingin päätösasiakirjassa.
            
            
            
               Terrorismi, joukkotuhoaseiden leviämisen estäminen ja laiton asevienti
            
            
               Lyhyen aikavälin prioriteetit
            
            
               Tehdään yhteistyötä ja osallistutaan joukkotuhoaseiden ja niiden kantolaitteiden leviämisen estämiseen panemalla kansallisella tasolla täytäntöön kansainvälisistä aseriisunta- ja asesulkusopimuksista johtuvat voimassa olevat osapuolten velvoitteet ja noudattamalla täysimääräisesti sekä niitä että muita asiaa koskevia kansainvälisiä velvoitteita.
            
            
            
               Keskipitkän aikavälin prioriteetit
            
            
               Tehdään yhteistyötä, jotta syvennetään kansainvälistä yhteisymmärrystä ihmisoikeuksiin perustuvasta terrorismin torjunnasta. Tähän kuuluu terroritekojen oikeudellinen määrittely muun muassa edistämällä yhteisymmärrystä laajasta kansainvälistä terrorismia koskevasta yleissopimuksesta.
            
            
               Tehdään riskiperusteista tullivalvontaa koskevaa yhteistyötä ja varmistetaan tuontiin, vientiin tai kauttakulkuun tarkoitettujen tavaroiden turvallisuus.
            
            
               Puututaan pienaseiden ja kevyiden aseiden sekä niissä käytettävien ampumatarvikkeiden laittomaan kauppaan voimassa olevien kansainvälisten sopimusten ja YK:n turvallisuusneuvoston päätöslauselmien sekä muiden alalla sovellettavien kansainvälisten välineiden mukaisten sitoumusten nojalla.
            
            
               Jatketaan tavanomaisten aseiden vientivalvontaa koskevaa yhteistyötä sotilasteknologian ja puolustustarvikkeiden viennin valvonnasta annetun EU:n yhteisen kannan mukaisesti. Kehitetään yhteistyötä asekaupan torjunnassa ja varastojen tuhoamisessa.
            
            
               Osallistutaan edelleen ydinsulkusopimuksen kaikkien kolmen pilarin täytäntöönpanoon tasapainoisesti.
            
            
            
               Konfliktien rauhanomainen ratkaiseminen
            
            
               Lyhyen aikavälin prioriteetit
            
            
               Jatketaan konfliktin ratkaisemiseen tähtäävää EU:n ja Georgian tuloksekasta yhteistyötä noudattaen sovittuja toimintamalleja. Näihin kuuluvat neuvottelut, joiden tavoitteena on Georgiaan kuuluvien Abhasian ja Tskhinvalin/Etelä-Ossetian alueiden osallistuminen sopivalla tavalla EU:n ja Georgian välisten suhteiden lujittamiseen.
            
            
               Osallistutaan edelleen rakentavasti Geneven kansainvälisiin neuvotteluihin, joiden puheenjohtajina toimivat EU, YK ja Etyj, ja varmistetaan neuvotteluille annettava tuki.
            
            
               Hyödynnetään täysimääräisesti Georgiassa toteutettavaa EU:n tarkkailuoperaatiota tilanteen vakauttamiseksi, normalisoimiseksi ja luottamuksen lisäämiseksi muun muassa välikohtausten ehkäisy- ja hallintamekanismien ja muiden asiaankuuluvien mekanismien, toimenpiteiden tai järjestelyjen avulla.
            
            
               Tuetaan konfliktin rauhanomaista ratkaisua luomalla yhteyksiä Georgiaan kuuluvien Abhasian ja Tskhinvalin/Etelä-Ossetian alueiden väestöihin Georgian sovittelu- ja lähentymispolitiikan ja EU:n tunnustamattomuus- ja lähentymispolitiikan mukaisesti.
            
            
               Jaetaan hallinnollisten rajojen toisella puolella olevien väestöjen kanssa edut ja mahdollisuudet, joita koituu EU:n ja Georgian poliittisesta assosioitumisesta ja taloudellisesta yhdentymisestä, mukaan lukien EU:n ja Georgian välisestä viisumipakon poistamisesta. 
            
         
         
            
               Toteutetaan asianmukaisia toimenpiteitä kaupan, vapaan liikkuvuuden ja taloudellisten siteiden kannustamiseksi hallinnollisten rajojen yli, mihin kuuluu myös lainsäädännön, esimerkiksi miehitettyjä alueita koskevan lain, tarkistaminen.
            
            
               Toteutetaan toimia ihmisten välisten kontaktien edistämiseksi, luottamuksen lisäämiseksi ja sovittelun edistämiseksi konfliktin jakamien yhteisöjen välillä.
            
            
            
               Keskipitkän aikavälin prioriteetit
            
            
               Jatketaan yhteisiä pyrkimyksiä 12. elokuuta 2008 tehdyn kuusikohtaisen sopimuksen ja sen jatkotoimenpiteiden täysimääräisen täytäntöönpanon varmistamiseksi.
            
            
               Jatketaan yhteisiä pyrkimyksiä tarkoituksenmukaista kansainvälistä läsnäoloa varten Georgiassa, mihin kuuluu Euroopan unionin tarkkailuoperaation (EUMM Georgia) toimeksiannon täysimääräinen täytäntöönpano.
            
            
               Pyritään edelleen varmistamaan maan sisäisesti siirtymään joutuneiden henkilöiden ja pakolaisten turvallinen, ihmisarvoinen ja vapaaehtoinen paluu vakituisiin asuinpaikkoihinsa kansainvälisen oikeuden periaatteita noudattaen.
            
            
               Toteutetaan toimia, jotta konfliktiin löydetään kestävä ratkaisu, rajoittamatta konfliktiin liittyvien asioiden käsittelyyn käytettävissä olevia toimintamalleja. Konfliktin rauhanomainen ratkaiseminen on yksi keskeisistä aiheista osapuolten välisessä poliittisessa vuoropuhelussa sekä vuoropuhelussa muiden asiaan liittyvien kansainvälisten toimijoiden kanssa.
            
            
            
               Kansainvälinen rikostuomioistuin (ICC)
            
            
               Jatketaan yhteistyötä Kansainvälisen rikostuomioistuimen kanssa panemalla täytäntöön Rooman perussääntö ja siihen liittyvät välineet huolehtien asianmukaisesti sen riippumattomuudesta. Jatketaan yhteistyötä kansainvälisen rikostuomioistuimen kanssa elokuussa 2008 käytyä sotaa koskevassa rikostutkinnassa.
            
            
            
               
            
               2.4Oikeus, vapaus ja turvallisuus
            
            
            
               Kun viisumivapaa matkustusjärjestelmä on hyväksytty ja tullut voimaan, Georgian odotetaan edelleen täyttävän 25. helmikuuta 2013 hyväksytyn viisumivapautta koskevan toimintasuunnitelman neljän asiakokonaisuuden edellytykset. Toimintasuunnitelman kaikkien edellytysten tosiasiallinen ja kestävä täytäntöönpano, mukaan lukien kolmannen asiakokonaisuuden (yleinen järjestys ja turvallisuus) edellytykset, on olennaisen tärkeää viisumivapauden säilyttämiseksi EU:n kanssa. Jos toimintasuunnitelman konkreettisten edellytysten täyttyminen kyseenalaistetaan perustellusti, Georgia toimittaa pyynnöstä Euroopan unionille tietoja. 
            
            
            
               Osapuolet tekevät yhteistyötä seuraavilla aloilla:
            
            
            
               Henkilötietojen suoja
            
         
         
            
               Lyhyen aikavälin prioriteetit
            
            
               Varmistetaan henkilötietojen korkeatasoinen suoja eurooppalaisten normien mukaisesti ja toteutetaan käytännön toimia sen varmistamiseksi, että oikeutta henkilötietojen suojaan kunnioitetaan, mukaan lukien rikosoikeuden alalla. Varmistetaan tietosuojanormien soveltaminen julkisella ja yksityisellä sektorilla.
            
            
            
               Keskipitkän aikavälin prioriteetit
            
            
               Vahvistetaan edelleen tietosuojaviranomaisen (tietosuojavirasto) valmiuksia ja seurataan tietosuojanormien soveltamista.
            
            
               Jatketaan henkilötietosuojaa koskevan oikeudellisen kehyksen täytäntöönpanoa kaikilla aloilla henkilötietojen korkeatasoisen suojan varmistamiseksi eurooppalaisten välineiden ja normien mukaisesti.
            
            
            
            
               Muuttoliike- ja turvapaikka-asiat
            
            
               Lyhyen aikavälin prioriteetit
            
            
               Varmistetaan, että muuttoliikkeen yhdennetty analysointijärjestelmä ja muuttoliikettä koskeva riskianalyysijärjestelmä ovat täysin toimintakykyiset, ja raportoidaan muuttoliiketietojen ja riskinarviointien analyyseihin tehdyistä parannuksista. 
            
            
            
               Keskipitkän aikavälin prioriteetit
            
            
               Pannaan tehokkaasti täytäntöön Georgian muuttoliikestrategia vuosiksi 2016–2020 sekä siihen liittyvä toimintasuunnitelma.
            
            
               Päivitetään Georgian muuttoprofiili säännöllisesti (vähintään joka toinen vuosi). 
            
            
               Jatketaan EU:n ja Georgian välisen takaisinottosopimuksen tehokasta täytäntöönpanoa ja varmistetaan resurssikeskusten ja uudelleenkotouttamistoimien sujuva siirtäminen Georgian uudelleenkotouttamisohjelmaan.
            
            
               Kehitetään mekanismeja laittoman muuttoliikkeen torjumiseksi ja laillisen muuttoliikkeen edistämiseksi muun muassa sellaisten yhtäjaksoisten ja kohdennettujen tiedotuskampanjoiden avulla, joissa käsitellään muuttajien oikeuksia ja velvollisuuksia, heidän EU:n työmarkkinoille pääsyään koskevia sääntöjä sekä vastuuta viisumivapauden väärinkäytöstä.
            
            
               Kehitetään edelleen käytännön yhteistyötä EU:n ja Georgian liikkuvuuskumppanuuden puitteissa.
            
            
            
         
         
            
               Rajaturvallisuus
            
            
               Lyhyen aikavälin prioriteetit
            
            
               Annetaan tilannekatsaus muiden kuin biometristen Georgian passien käytöstä poistamisesta asteittain viisumivapautta koskevan toimintasuunnitelman mukaisesti.
            
            
            
               Keskipitkän aikavälin prioriteetit
            
            
               Pannaan tehokkaasti täytäntöön Georgian valtion yhdennetyn rajaturvallisuuden strategia vuosiksi 2014–2018 sekä siihen liittyvä toimintasuunnitelma.
            
            
               Säilytetään rajatarkastusten ja rajavalvonnan korkea taso hyödyntämällä tietokantaa laittomista muuttajista (Border Migration Administering and Reporting System (BMARS)) ja panemalla täytäntöön rajaoperaatioiden hallinnointijärjestelmää koskeva hanke (Border Operations Management System (BOMS)).
            
            
               Edistetään valtion rajojen merkitsemistä naapurivaltioiden kanssa.
            
            
            
               Järjestäytyneen rikollisuuden torjunta
            
            
               Lyhyen aikavälin prioriteetit
            
            
               Laaditaan ihmiskaupan torjunnan toimintasuunnitelma vuoden 2016 jälkeiselle ajalle ja parannetaan edelleen valtion viranomaisten valmiuksia tunnistaa ihmiskauppa ennakoivasti ja tutkia sitä tehokkaasti.
            
            
               Valvotaan ihmiskaupan ennakoivan tunnistamisen ja tutkinnan tehokkuutta ja raportoidaan siitä.
            
            
            
               Keskipitkän aikavälin prioriteetit
            
            
               Jatketaan toimia järjestäytyneen rikollisuuden ehkäisemiseksi ja torjumiseksi.
            
            
               Jotta järjestäytynyttä rikollisuutta voidaan torjua tehokkaasti, kehitetään edelleen EU:n jäsenvaltioiden ja Georgian lainvalvontaviranomaisten yhteistyötä, pannaan aikanaan täytäntöön yhteistyösopimus Europolin kanssa ja jatketaan lainvalvonta-alan koulutusyhteistyötä Euroopan unionin lainvalvontakoulutusviraston (CEPOL) kanssa.
            
            
               Tehostetaan yhteistyötä verkkorikollisuuden torjumiseksi ja asiaankuuluvan lainvalvontakoulutuksen järjestämiseksi Georgian viranomaisille.
            
            
            
               Laittomien huumausaineiden torjunta
            
         
         
            
               Lyhyen aikavälin prioriteetit
            
            
               Toteutetaan kansallinen huumausainestrategia ja siihen liittyvä toimintasuunnitelma vuosiksi 2016–2017.
            
            
            
               Keskipitkän aikavälin prioriteetit
            
            
               Varmistetaan edelleen tasapainoinen ja yhtenäistetty lähestymistapa huumausainekysymyksiin, jotta voidaan käsitellä huumausaineiden väärinkäytöstä aiheutuvia terveydellisiä ja sosiaalisia seurauksia sekä varmistaa laittomien huumausaineiden käytön tehokkaampi ehkäisy ja pyrkiä vähentämään laittomien huumausaineiden tarjontaa, kauppaa ja kysyntää.
            
            
               Jatketaan säännöllistä vuoropuhelua itäisen kumppanuuden huumausainevuoropuhelun puitteissa.
            
            
               Kehitetään edelleen yhteistyötä ja tietojenvaihtoa muun muassa hyödyntämällä mahdollisimman tehokkaasti Euroopan huumausaineiden ja niiden väärinkäytön seurantakeskuksen (EMCDDA) ja Georgian oikeusministeriön välistä yhteistyömuistiota.
            
            
            
               Rahanpesu ja terrorismin rahoitus
            
            
               Lyhyen aikavälin prioriteetit
            
            
               Mukautetaan Georgian lainsäädäntö neljänteen rahanpesunvastaiseen direktiiviin.
            
            
               Valvotaan varojen jäädyttämistä ja menetetyksi tuomitsemista koskevien määräysten lukumäärää ja jäädytetyn ja menetetyksi tuomitun omaisuuden arvioitua arvoa ja raportoidaan niistä, jotta varmistetaan rikoksella hankittujen varojen menetetyksi tuomitsemista koskevan Georgian lainsäädännön tehokas täytäntöönpano.
            
            
            
               Keskipitkän aikavälin prioriteetit
            
            
               Tehostetaan toimia rahanpesun ja terrorismin rahoituksen ehkäisyä ja torjuntaa koskevan oikeudellisen ja institutionaalisen kehyksen luomiseksi muun muassa lähentämällä lainsäädäntöä EU:n lainsäädännön kanssa.
            
            
               Jatketaan rahanpesun ja terrorismin rahoittamisen vastaisen toimintaryhmän (FATF) terrorismin rahoituksen vastaisissa suosituksissa esitettyjen normien täytäntöönpanoa.
            
            
               Tehostetaan operatiivista yhteistyötä menetetyksi tuomitsemisessa, varojen takaisinperimisessä ja varojen hallinnoinnissa tehokkaalla tiedottamisella ja parhaiden käytäntöjen vaihdolla Georgian viranomaisten ja 
                  varallisuuden takaisin hankinnasta vastaavien EU:n toimistojen välillä.
               
            
               
            
               Yhteistyö terrorismin torjunnassa
            
            
               Keskipitkän aikavälin prioriteetit
            
         
         
            
               Tehdään Georgian ja Europolin operatiivista yhteistyötä koskeva sopimus tietojenvaihdon helpottamisesta terroristijärjestöistä ja -ryhmistä ja niiden toiminnasta sekä tukiverkostoista. 
            
            
               Allekirjoitetaan ja ratifioidaan kaikki asiaankuuluvat kansainväliset välineet.
            
            
            
               Oikeudellinen yhteistyö
            
            
               Lyhyen aikavälin prioriteetit
            
            
               Toteutetaan tehokkaita ja intensiivisiä toimenpiteitä Eurojustin kanssa tehtävän operatiivista yhteistyötä koskevan sopimuksen allekirjoittamiseksi ja sen täytäntöönpanon edistämiseksi.
            
            
            
               Keskipitkän aikavälin prioriteetit
            
            
               Lisätään siviili- ja kauppaoikeuden alan oikeudellista yhteistyötä liittymällä monenvälisiin yleissopimuksiin, erityisesti kansainvälistä yksityisoikeutta käsittelevän Haagin konferenssin tärkeimpiin yleissopimuksiin oikeudellisen yhteistyön sekä lastensuojelun alalla, kuten vuoden 1965 yleissopimukseen oikeudenkäynti- ja muiden asiakirjojen tiedoksiannosta ulkomailla siviili- ja kauppaoikeudellisissa asioissa, vuoden 1970 yleissopimukseen todisteiden vastaanottamisesta ulkomailla siviili- tai kauppaoikeudellisissa asioissa, vuoden 2005 yleissopimukseen oikeuspaikkasopimuksista sekä vuoden 2007 yleissopimukseen lasten ja muiden perheenjäsenten elatusavun kansainvälisestä perinnästä sekä sen elatusvelvoitteisiin sovellettavasta laista tehtyyn pöytäkirjaan, ja panemalla ne täytäntöön. 
            
            
               Tiivistetään rikosasioissa tehtävää oikeudellista yhteistyötä liittymällä asiaa koskeviin, erityisesti Euroopan neuvoston, yleissopimuksiin ja panemalla ne täytäntöön.
            
            
            
               2.5Kauppa ja kaupan liitännäistoimenpiteet sekä kestävä kehitys
               
            
               Mittava osa assosiaatiosopimusta käsittelee pitkälle menevää ja laaja-alaista vapaakauppa-aluetta. Sen vuoksi on odotettavissa, että tälle IV osastossa (KAUPPA JA KAUPAN LIITÄNNÄISTOIMENPITEET) olevan osan täytäntöönpanolle vahvistetaan prioriteettitaso, joka on oikeassa suhteessa sen merkitykseen assosiaatiosopimuksen yleisessä yhteydessä ja EU:n ja Georgian suhteiden kehyksessä.
            
            
               Osapuolet tekevät yhteistyötä tukeakseen Georgiaa toimivan markkinatalouden luomisessa ja politiikkojen asteittaisessa lähentämisessä EU:n politiikkoihin noudattaen makrotaloudellista vakautta, tervettä julkistaloutta, vahvaa rahoitusjärjestelmää ja tasapainoista maksutasetta koskevia periaatteita. Ne valvovat makrotalouden kehitystä, keskustelevat tärkeimmistä poliittisista haasteista ja vaihtavat tietoja parhaista käytännöistä tehostamalla makrotaloudellista vuoropuhelua, jotta talouspolitiikkaa tehtäisiin laadukkaammin.
            
            
            
               Lisäksi osapuolet päättivät tehdä yhteistyötä seuraavien osalta:
            
            
            
               Keskipitkän aikavälin prioriteetit
            
            
               Vahvistetaan Georgian keskuspankin riippumattomuutta ja sääntelyvaltuuksia ja hyödynnetään EU:n (myös EKP:n) kokemuksia rahapolitiikasta ja valuuttakurssipolitiikasta sekä finanssi- ja pankkialan sääntely- ja valvontapolitiikoista, jotta Georgian valmiuksia näillä aloilla kehitetään edelleen.
            
            
               Vahvistetaan julkisen talouden kestävyyttä ja hallintoa toteuttamalla finanssipoliittisia uudistuksia.
            
         
         
            
               Kehitetään kestävä, kattava ja hyvin kohdennettu sosiaalinen turvaverkko.
            
            
            
               Tavarakauppa
            
            
               Osapuolet tekevät yhteistyötä erityisesti yhteisten kuulemisten kautta tavaroiden markkinoillepääsyä koskevien assosiaatiosopimuksen määräysten täytäntöönpanossa seuraavien osalta:
            
            
            
               Lyhyen aikavälin prioriteetit
            
            
               Tehdään lisäparannuksia kauppatilastojen alalla.
            
            
               Varmistetaan, että osapuolten välillä tällä hetkellä sovellettavia kaupan alan tuontitulleja ei koroteta sopimuksen voimaantulon jälkeen (standstill-lauseke).
            
            
            
            
               Keskipitkän aikavälin prioriteetit
            
            
               Tuetaan Georgiaa, jotta se voisi monipuolistaa vientirakennettaan, mukaan lukien uusien tuotteiden viennissä EU:n markkinoille.
            
            
               Tehdään tiivistä yhteistyötä toimenpiteiden kiertämisen ehkäisemismekanismin tosiasiallista soveltamista silmällä pitäen.
            
            
               Autetaan Georgiaa laatimaan sellaista lainsäädäntöä, jota se mahdollisesti valmistelee markkinoillepääsyn alalla tai muilla siihen liittyvillä aloilla (kuten kaupan suojakeinot), ja panemaan se täytäntöön.
            
            
               Varmistetaan tietojenvaihto markkinoillepääsyyn liittyvästä kehityksestä ja markkinoillepääsyä koskevasta politiikasta.
            
            
            
               Tekniset määräykset, standardointi ja niihin liittyvä infrastruktuuri
            
            
               Osapuolet tekevät standardeja, teknisiä määräyksiä, metrologiaa, markkinavalvontaa, akkreditointia ja vaatimustenmukaisuuden arviointimenettelyä koskevaa yhteistyötä tavoitteenaan näiden järjestelmien asteittainen lähentyminen EU:n järjestelmiin vastaavilla aloilla assosiaatiosopimuksen mukaisesti. Yhteistyöhön sisältyvät seuraavat:
            
            
            
               Keskipitkän aikavälin prioriteetit
            
         
         
            
               Laaditaan lainsäädäntöä, jonka Georgia on sitoutunut panemaan täytäntöön assosiaatiosopimuksen perusteella, sellaisena kuin se määritellään kaupan teknisiä esteitä koskevassa assosiaatiosopimuksen strategiassa.
            
            
               Kehitetään standardeihin, teknisiin määräyksiin, metrologiaan, markkinavalvontaan, akkreditointiin ja vaatimustenmukaisuuden arviointimenettelyihin liittyvää hallintoinfrastruktuuria.
            
            
               Autetaan sidosryhmiä, kuten talouden toimijoita, valmistautumaan ja mukautumaan sellaisen lainsäädännön täytäntöönpanoon, jota on lähennetty unionin säännöstöön.
            
            
               Jatketaan teollisuustuotteiden markkinavalvontastrategian täytäntöönpanoa.
            
            
               Vahvistetaan Georgian asiaankuuluvien valtion laitosten ja markkinavalvontaelinten hallinnollisia valmiuksia markkinavalvonnan alalla.
            
            
               Annetaan vastuussa olevien hallituksen elinten ja virastojen henkilöstölle lisäkoulutusta hallintoasioissa.
            
            
                Vaihdetaan tietoja kaikista olennaisista seikoista Georgian strategioissa, jotka koskevat kaupan teknisiä esteitä ja markkinavalvontaa, kuten tarvittaessa määräajoista.
            
            
            
               Terveyteen ja kasvinsuojeluun liittyvät toimenpiteet
            
            
               Osapuolet tekevät yhteistyötä valmistellakseen Georgian elintarvikkeita ja rehuja, kasvien terveyttä ja eläinten terveyttä ja hyvinvointia koskevan lainsäädännön ja käytännön lähentämistä assosiaatiosopimuksen liitteissä mainittuun EU:n lainsäädäntöön ja käytäntöön. Yhteistyöhön sisältyvät seuraavat:
            
            
            
               Lyhyen aikavälin prioriteetit
            
            
               Tuetaan elintarvikkeita ja rehuja sekä eläinten ja kasvien terveyttä koskevaa ennakkovaroitusjärjestelmää.
            
            
               Järjestetään tiedotuskampanjoita asianomaisten virastojen, yritysten ja kansalaisjärjestöjen kanssa EU:n markkinoille pääsemisen edellytyksistä ja kansalaisyhteiskunnan kanssa elintarvikkeiden ja rehujen turvallisuuteen liittyvistä olennaisista kuluttajanäkökohdista.
            
            
               Tarjotaan Georgialle lisää EU:n teknistä neuvontaa ja tukea lainsäädännön laatimisessa ja täytäntöönpanossa EU:n vaatimusten mukaisesti. Tähän kuuluvat esimerkiksi asianomaisen henkilöstön koulutus, toimivaltaisten viranomaisten valmiuksien kehittäminen ja tuki laboratoriovalmiuksien parantamiseen.
            
            
               Tehostetaan Georgian yritysten mukautumisvalmiuksia EU:n säännöstöön lähennetyn lainsäädännön täytäntöönpanoa varten.
            
            
            
               
            
               Keskipitkän aikavälin prioriteetit
            
            
               Tuetaan Georgiaa riskianalyysin tehostamiseksi terveys- ja kasvinsuojelutoimien alalla. Varmistetaan eläinlääkintä- ja kasvinsuojelualaa sekä elintarviketurvallisuutta koskevat tarkastukset rajatarkastusasemilla.
            
         
         
            
               Helpotetaan Georgian yritysten mukautumista EU:n säännöstöön lähennetyn lainsäädännön täytäntöönpanoa varten.
            
            
            
               Tullimenettelyjen ja kaupan helpottaminen
            
            
               Osapuolet tekevät yhteistyötä valmisteltaessa Georgian lainsäädännön lähentämistä EU:n säännöstöön ja assosiaatiosopimuksen asiaa koskevassa liitteessä lueteltuihin kansainvälisiin normeihin. Lähentämisen olisi perustuttava unionin tullikoodeksiin, jonka täytäntöönpano aloitettiin 1. toukokuuta 2016.
            
            
            
               Lyhyen aikavälin prioriteetit
            
            
               Pannaan täytäntöön tulliyhteistyön strategiset puitteet.
            
            
               Lähennetään teollis- ja tekijänoikeuksien tullivalvontaa koskevaa Georgian lainsäädäntöä EU:n säännöstöön assosiaatiosopimuksen mukaisesti.
            
            
            
               Keskipitkän aikavälin prioriteetit
            
            
               Lähennetään valtuutettuja talouden toimijoita koskeva Georgian järjestelmä EU:n vastaavaan järjestelmään.
            
            
               Jatketaan Georgian tulliviranomaisen uudenaikaistamista.
            
            
               Jatketaan tullimenettelyjen yksinkertaistamista ja uudistamista.
            
            
               Autetaan Georgiaa liittymään yhteisestä passitusmenettelystä tehtyyn yleissopimukseen.
            
            
               Tehdään riskiperusteista tullivalvontayhteistyötä ja jaetaan olennaisia tietoja, joiden avulla voidaan parantaa riskien hallintaa ja toimitusketjujen turvallisuutta, helpottaa laillista kauppaa ja edistää tuontiin, vientiin tai kauttakulkuun tarkoitettujen tavaroiden turvallisuutta.
            
            
               Vahvistetaan vuoropuhelua petosten torjunnasta laittoman kaupan, myös valmisteveron alaisten tuotteiden kaupan, ehkäisemiseksi etenkin tehostamalla yhteistyötä, joka perustuu pöytäkirjaan hallintoviranomaisten keskinäisestä avunannosta tulliasioissa. 
            
            
               Tarkastellaan mahdollisuutta tunnustaa valtuutettuja talouden toimijoita koskeva järjestelmä vastavuoroisesti assosiaatiosopimuksen mukaisesti.
            
            
            
               Alkuperäsäännöt
            
            
               Osapuolet toimivat yhdessä pannakseen täytäntöön alkuperäsäännöt, joista määrätään assosiaatiosopimuksen asiaa koskevassa pöytäkirjassa ja jotka johtuvat Georgian liittymisestä etuuskohteluun oikeuttavia Paneurooppa–Välimeri-alkuperäsääntöjä koskevaan alueelliseen yleissopimukseen. Tähän yhteistyöhön sisältyvät seuraavat:
            
         
         
            
            
               Lyhyen aikavälin prioriteetit
            
            
               Keskustellaan menettelyistä, joita Georgian tullilaitos soveltaa tällä hetkellä tuotteiden alkuperän varmentamisessa ja tarkistuksessa.
            
            
            
               Keskipitkän aikavälin prioriteetit
            
            
               Korvataan nykyinen alkuperäsääntöjä koskeva pöytäkirja (assosiaatiosopimuksen pöytäkirja 2) viittaamalla etuuskohteluun oikeuttavia Paneurooppa–Välimeri-alkuperäsääntöjä koskevaan alueelliseen yleissopimukseen Georgian liityttyä siihen.
            
            
               Jatketaan Georgian tullilaitokselle annettavaa koulutusta etuuskohteluun oikeuttavan alkuperän varmentamisessa ja tarkistuksessa.
            
            
            
               Sijoittautuminen, palvelukauppa ja sähköinen kauppa
            
            
               Osapuolet jatkavat vuoropuhelua sijoittautumisesta, palvelukaupasta ja sähköisestä kaupasta assosiaatiosopimuksen määräysten mukaisesti. Sen lisäksi ne valmistelevat assosiaatiosopimuksen asiaa koskevissa liitteissä mainittujen, palvelujen alalla tehtyjen sitoumusten täytäntöönpanoa. Tähän kuuluu koulutuksen järjestäminen ja riittävien hallinnollisten valmiuksien varaaminen suunnitellun lainsäädännön lähentämisen toteuttamiseksi ja se, että varmistetaan säännöllinen tietojenvaihto suunnitellusta tai käynnissä olevasta lainsäädäntötyöstä lähentämiseen valituilla aloilla.
            
            
            
               Vaihdetaan tietoja ja kokemuksia yhteentoimivien sähköisen kaupan foorumien kehittämisestä.
            
            
               Vaihdetaan tietoja ja kokemuksia sidosryhmien tietoisuuden lisäämisestä postipalveludirektiivin keskeisten periaatteiden täytäntöönpanosta, erityisesti postialan yleispalveluvelvoitteesta, sekä muista postialan toimista.
            
            
            
               Juoksevat maksut ja pääomanliikkeet
            
            
               Osapuolet jatkavat vuoropuhelua pääomanliikkeistä ja maksuista, ja niiden tarkoituksena on erityisesti valvoa kaikkien olemassa olevien sitoumusten noudattamista ja valmistautua assosiaatiosopimuksen täytäntöönpanoon.
            
            
            
               
            
               Julkiset hankinnat
            
            
               Osapuolet tekevät yhteistyötä Georgian valmistellessa assosiaatiosopimuksen hankintoja koskevan luvun ja siihen liittyvien uudistusten panemista täytäntöön. Yhteistyöhön sisältyvät seuraavat:
            
         
         
            
            
               Keskipitkän aikavälin prioriteetit
            
            
               Annetaan tarkkaa ja oikea-aikaista tietoa hankintapolitiikkaan ja sen täytäntöönpanoon vaikuttavan suunnitteilla olevan lainsäädännön osalta. Tämä koskee sekä lainsäädännön lähentämistä että instituutioiden perustamista julkisten hankintojen alalla. Georgian hallitus on jo 31. maaliskuuta 2016 hyväksynyt kattavan etenemissuunnitelman, joka kattaa viisi toimintavaihetta, jotka on määrä toteuttaa kaudella 2016–2022. Osapuolet keskustelevat etenemissuunnitelmasta, mihin kuuluu myös sen varmistaminen, että Georgian julkisia hankintoja koskeva lainsäädäntö mukautetaan EU:n säännöstöön assosiaatiosopimuksen mukaisesti.
            
            
            
               Teollis- ja tekijänoikeudet
            
            
               Osapuolet tekevät yhteistyötä Georgian valmistellessa teollis- ja tekijänoikeuksien suojelua koskevan lainsäädäntönsä lähentämistä assosiaatiosopimuksessa mainittuihin EU:n säännöstöön ja kansainvälisiin normeihin. Yhteistyöhön sisältyvät seuraavat:
            
            
            
               Keskipitkän aikavälin prioriteetit
            
            
               Varmistetaan, että molempien osapuolten oikeudenhaltijoilla on teollis- ja tekijänoikeuksien korkeatasoinen suoja ja mahdollisuudet soveltaa näitä oikeuksia.
            
            
               Vahvistetaan asianomaisten valtion elinten tai täytäntöönpanevien virastojen täytäntöönpanovalmiuksia ja varmistetaan oikeusjärjestelmän moitteeton toiminta, jotta voidaan taata oikeudenhaltijoiden oikeussuojan toteutuminen sekä se, että seuraamukset pannaan täytäntöön.
            
            
               Tuetaan Georgian kansallisen teollis- ja tekijänoikeuksien keskuksen (Sakpatenti) toimintaa teollis- ja tekijänoikeuksien suojelun varmistamiseksi. Laajennetaan yhteistyötä kolmansien maiden viranomaisten ja toimialajärjestöjen kanssa. 
            
            
               Toteutetaan toimenpiteitä yleisen tietoisuuden lisäämiseksi teollis- ja tekijänoikeuksien suojan alalla ja huolehditaan tuloksellisesta vuoropuhelusta oikeudenhaltijoiden kanssa.
            
            
               Toteutetaan tehokkaita toimenpiteitä luvattoman jäljentämisen ja väärentämisen torjumiseksi, mihin kuuluu tätä koskevien tilastotietojen tuottaminen jaettavaksi osapuolten kesken.
            
            
            
               Kilpailu
            
            
               Keskipitkän aikavälin prioriteetit
            
            
               Osapuolet tekevät yhteistyötä assosiaatiosopimuksen kilpailua koskevan luvun ja siihen liittyvien uudistusten täytäntöönpanossa. Yhteistyössä tarkastellaan Georgian institutionaalisia puitteita ja hallinnollisia valmiuksia lainsäädännön tehokkaan täytäntöönpanon varmistamiseksi sekä tehostettua vuoropuhelua kilpailualan ja siihen liittyvän lainsäädännön täytäntöönpanon valvonnasta.
            
            
            
               Avoimuus
            
            
               Lyhyen aikavälin prioriteetit
            
         
         
            
               Osapuolet kiinnittävät erityistä huomiota yhteistyöhön valmisteltaessa avoimuussitoumusten täytäntöönpanoa kauppaan liittyvässä politiikanteossa. Osapuolet keskustelevat parhaista käytännöistä ja kummankin osapuolen kokemuksista avoimessa politiikanteossa, vaihtavat tietoja ja järjestävät asiaankuuluvaa koulutusta, myös viestintämekanismeista ja sidosryhmien kuulemisesta, sekä järjestävät seminaareja ja muita kansalaisille suunnattuja tapahtumia, joiden tarkoituksena on selittää assosiaatiosopimuksen täytäntöönpanoa ja lainsäädännön lähentämisprosessia. 
            
            
            
               Kauppa ja kestävä kehitys
            
            
               Keskipitkän aikavälin prioriteetit
            
            
               Osapuolet jatkavat vuoropuheluaan assosiaatiosopimuksen kauppaa ja kestävää kehitystä koskevaan lukuun kuuluvista kysymyksistä. Erityisesti vaihdetaan tietoja asiaankuuluvan työsuojelutarkastusjärjestelmän kehittämisestä kaikkia kansainvälisiä työelämää koskevia perusnormeja varten, työlain täytäntöönpanosta, monenvälisten ympäristösopimusten ratifioinnista ja täytäntöönpanosta sekä muiden kestävään kehitykseen liittyvien sitoumusten täytäntöönpanosta, ja keskustellaan ja vaihdetaan parhaita käytäntöjä niiden tämän luvun mukaisten sitoumusten tulevasta täytäntöönpanosta, jotka koskevat sidosryhmien osallistumista ja kansalaisyhteiskunnan kanssa käytävää vuoropuhelua.
            
            
            
               Osapuolet ovat yhtä mieltä siitä, että prioriteetit, jotka liittyvät 2.2 jaksossa mainittuihin ammattiyhdistysoikeuksiin ja työelämän perusnormeihin ja 2.6 jaksossa yksilöityyn prioriteettiin ovat erittäin keskeisiä kauppaa ja kestävää kehitystä käsittelevän luvun täytäntöönpanon kannalta, joten niitä olisi tarkasteltava assosiaatiosopimuksen kyseisen osan mukaan.
            
            
               
            
               2.6Taloudellinen kehitys ja markkinamahdollisuudet
            
            
            
               Maatalous ja maaseudun kehittäminen
            
            
            
               Osapuolet tekevät yhteistyötä seuraavilla aloilla:
            
            
            
               Lyhyen aikavälin prioriteetit
            
            
               Hyväksytään Georgian vuosien 2017–2020 maaseudun kehittämisstrategia ja pannaan se täytäntöön.
            
            
            
               Keskipitkän aikavälin prioriteetit
            
            
               Nykyaikaistetaan ja tehostetaan maaseudun kehittämisestä vastaavia instituutioita, mukaan lukien niin, että tähän prosessiin osallistuvat kaikki alan merkitykselliset sidosryhmät.
            
            
               Helpotetaan maataloustuotteiden kaupan pitämistä koskevien vaatimusten asteittaista hyväksymistä, millä edistetään korkeampaa elintarviketurvallisuutta ja laatujärjestelmien täytäntöönpanoa.
            
         
         
            
               Parannetaan maataloustuotannon kilpailukykyä ja kestävyyttä mittakaavaetujen saamiseksi markkinasuuntautuneiden maatalousosuuskuntien kautta kehittämällä neuvonta- ja laajennusjärjestelmiä tuotannon lisäämiseksi ja viennin kasvattamiseksi ja helpottamalla mahdollisuuksia saada lainaa ja rahoitusta maataloutta varten.
            
            
               Tuetaan tehokkaiden arvoketjujen kehittämistä ja pk-yrityksiä niiden kilpailukyvyn parantamiseksi sellaisilla valituilla aloilla, joilla on paljon vientiarvoa.
            
            
               Lähennytään asteittain voimassa oleviin maataloutta ja maaseudun kehittämistä koskeviin politiikkoihin ja toteutetaan niitä hyviksi todettujen EU:n mallien perusteella.
            
            
               Parannetaan maaseutualueiden työllisyyttä ja elinolosuhteita parantamalla luonnonvarojen hoitoa, palveluja ja infrastruktuuria ja monipuolistamalla maaseudun elinkeinoelämää.
            
            
               Kehitetään edelleen aihepiirikohtaista yhteistyötä ja tietojen vaihtoa muun muassa hyödyntämällä mahdollisimman tehokkaasti yhteistä julkilausumaa Euroopan komission ja Georgian hallituksen aluepoliittisesta vuoropuhelusta.
            
            
            
               Julkisen sektorin varainhoidon sisäinen valvonta ja tilintarkastus
            
            
               Osapuolet tekevät yhteistyötä tavoitteenaan varmistaa julkisen sektorin varainhoidon valvonnan ja tilintarkastuksen kehittäminen.
            
            
            
               Lyhyen aikavälin prioriteetit
            
            
               Kehitetään edelleen hajautettuun hallintovastuuseen perustuvaa sisäistä valvontajärjestelmää, joka kattaa muun muassa toiminnallisesti riippumattomat valtion viranomaisten sisäiset tarkastukset, varmistamalla yhdenmukaistaminen yleisesti hyväksyttyjen kansainvälisten normien ja puitteiden sekä EU:n hyvän käytännön kanssa.
            
            
            
               Keskipitkän aikavälin prioriteetit
            
            
               Parannetaan edelleen sisäistä valvontaa ja tarkastusjärjestelmää julkisella sektorilla noudattaen arviointia puutteista nykykäytännön ja yleisesti hyväksyttyjen kansainvälisten normien, puitteiden ja EU:n hyvän käytännön välillä.
            
            
               Varmistetaan, että tilintarkastustuomioistuimen (Georgian valtion tarkastuselin) ulkoista valvontatoimintaa kehitetään yleisesti hyväksyttyjen kansainvälisten normien (INTOSAI) mukaisesti.
            
            
            
               Verotus
            
            
               Osapuolet tehostavat ja lujittavat yhteistyötä, jonka tarkoituksena on parantaa ja kehittää Georgian verojärjestelmää ja -hallintoa EU:n ja kansainvälisten normien pohjalta, mihin kuuluu myös asteittainen lähentäminen assosiaatiosopimuksen asiaa koskevassa liitteessä mainittuihin EU:n säännöstöön ja kansainvälisiin välineisiin, erityisesti seuraavien osalta:
            
            
               Parannetaan ja yksinkertaistetaan verolainsäädäntöä.
            
            
               Parannetaan kansainvälistä veroyhteistyötä veroalan hyvän hallinnon tehostamiseksi eli noudatetaan avoimuuden, tietojenvaihdon ja oikeudenmukaisen verokilpailun periaatteita.
            
         
         
            
               Parannetaan verohallinnon valmiuksia erityisesti käyttämällä verovalvonnassa ja -tarkastuksissa kohdistetumpaa, riskiperusteista järjestelmää.
            
            
               Yhdenmukaistetaan toimia, joilla torjutaan petoksia ja valmisteveron alaisten tuotteiden salakuljetusta.
            
            
               Kehitetään yhteistyötä EU:n jäsenvaltioiden veroviranomaisten kanssa vaihtamalla tietoja uusista kokemuksista ja suuntauksista verotuksen alalla.
            
            
            
               Tilastot
            
            
               Osapuolet tekevät yhteistyötä valmistellakseen Georgian lainsäädännön lähentämistä EU:n säännöstöön tilastojen alalla erityisesti seuraavien osalta:
            
            
            
               Keskipitkän aikavälin prioriteetit
            
            
               Otetaan käyttöön laaturaportointi useimmista tilastotutkimuksista. 
            
            
               Saatetaan päätökseen vuoden 2008 kansantalouden tilinpitojärjestelmän (SNA) käyttöönotto.
            
            
               Saatetaan yritystilastomenettely EU:n normien ja yritystilastot yhteen kokoavassa puiteasetuksessa (FRIBS) säädettyjen tuleviin tietovaatimuksiin suuntautuneiden yritystilastojen mukaiseksi. Tämän yhtenäistämisen tehostamiseksi olisi edistettävä EU-maiden kokemusten vaihtoa pantaessa FRIBS-asetusta täytäntöön.
            
            
               Puututaan tilastollisiin eroihin mitattaessa EU:n ja Georgian kahdenvälisiä kauppatietoja.
            
            
               Varmistetaan, että tilastot ja tiedot ovat tutkijoiden, journalistien ja yleisön saatavilla.
            
            
            
               Kuluttajapolitiikka
            
            
               Osapuolet tekevät yhteistyötä valmistellakseen assosiaatiosopimuksen asiaa koskevissa liitteissä mainitun EU:n säännöstön ja kansainvälisten välineiden täytäntöönpanoa seuraavasti:
            
            
               Vahvistetaan kuluttajansuojaa Georgiassa etenkin antamalla hallituksen virkamiehille ja muille kuluttajien etua edustaville tahoille koulutusta maan lainsäädännön lähentämisessä EU:n lainsäädäntöön ja sen täytäntöönpanossa.
            
            
            
               Yhtiöoikeus, kirjanpito ja tilintarkastus, yritysten hallinnointi- ja ohjausjärjestelmä
            
            
               Osapuolet tekevät yhteistyötä Georgian valmistellessa lähentämistä assosiaatiosopimuksen asiaa koskevassa liitteessä mainittuun EU:n säännöstöön ja kansainvälisiin välineisiin ja niiden täytäntöönpanoa. Erityisesti osapuolet tukevat Georgian pyrkimyksiä hyödyntää paremmin säännöllistä vuoropuhelua yhteistyön syventämiseksi ja keskustelujen käymiseksi siitä, mitä toimia olisi toteutettava.
            
         
         
            
            
               Lyhyen aikavälin prioriteetit
            
            
               Määritetään alat, joilla EU voisi jatkaa koulutuksen antamista ja valmiuksien kehittämistä.
            
            
            
               Keskipitkän aikavälin prioriteetit
            
            
               Kehitetään merkityksellisten valtion laitosten hallinnollisia valmiuksia.
            
            
               Kehitetään yhtiöoikeutta ja muita siihen liittyviä lakeja EU:n säännöstön osalta.
            
            
               Varmistetaan tietojen pakolliseen julkistamiseen liittyvien uuden yhtiöoikeuden mukaisten sääntöjen täytäntöönpano.
            
            
               Otetaan kansallisella tasolla käyttöön asiaankuuluvat kansainväliset tilintarkastusstandardit ja edistetään sitä, että kaikki julkisesti noteeratut yritykset soveltavat niitä kansallisella tasolla. 
            
            
               Annetaan oikea-aikaista, asianmukaista ja tarkkaa tietoa voimassa olevan lainsäädännön tilasta ja kehityksestä Georgiassa ja siitä, miten se vastaa EU:n säännöstöä, ja vaihdetaan ennalta tietoja siitä, minkälaisia instituutioita ja valmiuksia tarvitaan kansallisen lainsäädännön lähentämiseksi EU:n säännöstöön. (Huom. Tältä osin hallitus on hyväksynyt tilinpäätösraportointia ja tilintarkastusta koskevan toimintasuunnitelman. Yksi konkreettinen tulos on 8. kesäkuuta 2016 annettu kirjanpitoa, raportointia ja tilintarkastusta koskeva laki.)
            
            
            
               Rahoituspalvelut
            
            
               Yhteistyön tarkoituksena on valmistella Georgiaa nykyaikaistamaan rahoitusalan sääntely- ja valvontakehystään, jotta se olisi kansainvälisesti sovittujen sääntelystandardien mukainen rahoituspalvelujen alalla. Tarkoitus on hyödyntää assosiaatiosopimuksen asiaa koskevissa liitteissä tarkoitettua EU:n lainsäädäntöä ja kansainvälisiä välineitä käytettäviksi viitteinä Georgialle sopivien sääntöjen kehittämiseksi. Tämä yhteistyö kattaa seuraavat toimet, ja sillä pyritään saavuttamaan seuraavat tavoitteet:
            
            
            
               Lyhyen aikavälin prioriteetit
            
            
               Määritetään alat, joilla olisi annettava koulutusta ja kehitettävä valmiuksia.
            
            
               Luodaan suhteet EU:n rahoitusvalvojiin ja vaihdetaan tietoja näiden kanssa assosiaatiosopimuksen mukaisesti.
            
            
               Annetaan oikea-aikaista, asianmukaista ja tarkkaa tietoa voimassa olevan lainsäädännön tilasta ja kehityksestä Georgiassa.
            
            
            
               Keskipitkän aikavälin prioriteetit
            
         
         
            
               Luodaan uusi kansainvälisesti sovittujen sääntelystandardien mukainen sääntely- ja valvontakehys, johon kuuluvat uusi valvontamenettely sekä uudet työkalut ja välineet.
            
            
               Parannetaan valvontaviranomaisten hallinnollisia valmiuksia.
            
            
               Jatketaan yhteistyötä rahanpesunvastaisen toimintaryhmän (FATF), Euroopan neuvoston, Moneyval-komitean ja EU:n jäsenvaltioiden asiaa käsittelevien viranomaisten kanssa ja allekirjoitetaan yhteisymmärryspöytäkirjoja rahanpesun selvittelystä vastaavien Georgian ja EU:n jäsenvaltioiden viranomaisten välillä.
            
            
            
               Teollisuus- ja yrityspolitiikka ja kaivosteollisuus
            
            
               Osapuolet tekevät yhteistyötä parantaakseen liiketoimintaympäristöä ja sääntely-ympäristöä varsinkin pk-yrityksiä varten, mukaan lukien mikroyritykset, erityisesti seuraavien osalta:
            
            
            
               Lyhyen aikavälin prioriteetit
            
            
               Pannaan täytäntöön Georgian pk-yrityksiä koskeva strategia ja vastaava toimintasuunnitelma vuosiksi 2016–2017.
            
            
            
               Keskipitkän aikavälin prioriteetit
            
            
               Pannaan täytäntöön maakohtainen etenemissuunnitelma ja eurooppalaisia pk-yrityksiä tukevan aloitteen (”Small Business Act”) arvioinnin suositukset mahdollisimman laajalti.
            
            
               Yhdistetään pk-yritysten kehittäminen pitkälle menevän ja laaja-alaisen vapaakauppa-alueen luomiin mahdollisuuksiin muun muassa yritysten (tuki)verkostojen (esim. Yritys-Eurooppa-verkosto) ja klustereiden välityksellä.
            
            
               Vahvistetaan liike-elämän tai pk-yritysten järjestöjen (mukaan lukien alakohtaiset järjestöt) roolia julkisen ja yksityisen sektorin vuoropuhelun parantamiseksi.
            
            
               Kannustetaan Georgian nuorten yritysten tilaisuuksia päästä EU:n ja Georgian markkinoille.
            
            
            
               Osapuolet vaihtavat erityisen alakomitean välityksellä tietoja kaivos- ja metalliteollisuuden alalla ymmärtääkseen paremmin Georgian ja EU:n politiikkoja. Tähän kuuluvat EU:n raaka-ainealoitteen, Horisontti 2020 -tutkimusohjelman ja raaka-aineita koskevan eurooppalaisen innovaatiokumppanuuden täytäntöönpano.
            
            
            
               Matkailu
            
            
               Osapuolet vaihtavat erityisen alakomitean välityksellä tietoja matkailun kehittämisestä Georgiassa ja EU:ssa sekä muun muassa merkityksellisistä tapahtumista ja parhaista käytännöistä.
            
         
         
            
            
               Työllisyys, sosiaalipolitiikka ja yhtäläiset mahdollisuudet
            
            
               Osapuolet tekevät yhteistyötä seuraavien osalta:
            
            
            
               Lyhyen aikavälin prioriteetit
            
            
               Osapuolet tekevät yhteistyötä valmistellakseen lähentämistä assosiaatiosopimuksen asiaa koskevissa liitteissä mainittuun EU:n säännöstöön ja sen täytäntöönpanoa työterveyden ja työturvallisuuden, työoikeuden ja työolojen sekä sukupuolten tasa-arvon ja syrjimättömyyden aloilla. Erityisesti on tarkoitus perustaa asianmukainen EU:n lähestymistapojen mukainen lainvalvonta- ja valvontajärjestelmä (aluksi työterveys ja -turvallisuusalalla) ja vahvistaa työmarkkinaosapuolten valmiuksia (esimerkiksi antamalla koulutusta EU:n terveyttä ja turvallisuutta sekä työoikeutta koskevasta lainsäädännöstä ja standardeista).
            
            
               Otetaan käyttöön hiljattain määritellyt julkiset työvoimapalvelut, joilla on riittävät valmiudet ja jotka ovat Euroopan laajuisen julkisten työvoimapalvelujen verkoston vaatimusten mukaiset.
            
            
               Parannetaan edelleen sosiaalipalvelujen ja työ-, terveys- ja sosiaaliasiainministeriön valmiuksia, jotta lujitetaan sen hallinnon valmiuksia, joka vastaa työllisyys- ja sosiaalipolitiikan kehittämisestä ja täytäntöönpanosta noudattaen yhtäläisten mahdollisuuksien periaatteita.
            
            
            
               Keskipitkän aikavälin prioriteetit
            
            
               Pyritään edelleen perustamaan toimiva ILO:n ja EU:n normien mukainen työsuojelutarkastusjärjestelmä hallinnollisten ja täytäntöönpanovalmiuksien varmistamiseksi työterveyden ja työturvallisuuden sekä työoikeuden aloilla ja asiaan kuuluvien oikeudellisten elinten vahvistamiseksi. Täydennetään oikeudellista kehystä, joka on tarpeen täysimittaisen työsuojelutarkastusjärjestelmän perustamiseksi.
            
            
               Kehitetään työllisyyteen strateginen lähestymistapa, jonka tavoitteena on uusien ja parempien työpaikkojen luominen ja kunnolliset työolosuhteet, taitojen ja työpaikkojen parempi yhteensovittaminen työmarkkinoilla ja aktiivisten työmarkkinatoimenpiteiden ja tehokkaiden työnvälityspalvelujen edistäminen keskittyen erityisesti nuorisoon.
            
            
               Parannetaan sosiaalisen suojelun tasoa, myös toteuttamalla julkisen terveydenhuollon ohjelma ja vakuutusjärjestelmä tekemällä samalla sosiaaliturvajärjestelmästä enemmän työn vastaanottamista tukeva ja varmistamalla sen riittävyys ja taloudellinen kestävyys.
            
            
               Varmistetaan toimiva työmarkkinaosapuolten vuoropuhelu työmarkkinaosapuolten kolmikantakomission tehokkaalla toiminnalla ja työmarkkinaosapuolten valmiuksien lisäämisellä.
            
            
            
               Yhteistyö digitaalitalouden ja -yhteiskunnan alalla
            
            
               Osapuolet tekevät yhteistyötä valmistellakseen assosiaatiosopimuksen asiaa koskevissa liitteissä mainitun EU:n säännöstön täytäntöönpanoa ja tukeakseen Georgiaa seuraavasti:
            
            
            
               Keskipitkän aikavälin prioriteetit
            
            
               Pyritään lähentämään lainsäädäntöä EU:n säännöstöön sähköisen viestinnän alalla.
            
         
         
            
               Toteutetaan toimia, joilla lujitetaan viestinnästä vastaavan kansallisen sääntelyviranomaisen riippumattomuutta ja hallinnollisia valmiuksia, jotta voidaan varmistaa, että se pystyy toteuttamaan tarvittavat sääntelytoimenpiteet ja panemaan täytäntöön omat päätöksensä ja kaikki sovellettavat säännökset ja määräykset sekä takaamaan tasapuolisen kilpailun markkinoilla.
            
            
               Vahvistetaan alaa vaihtamalla tietoja ja kokemuksia digitaalisten sisämarkkinoiden toteuttamisesta.
            
            
               Pyritään parantamaan keskeisen kriittisen infrastruktuurin alojen ja julkisen sektorin organisaatioiden verkon vakautta EU:n uuden kyberturvallisuutta koskevan lainsäädännön (verkko- ja tietoturvadirektiivi) täytäntöönpanosta saatujen kokemusten pohjalta.
            
            
            
               Kalastus- ja meripolitiikka
            
            
               Osapuolet tekevät yhteistyötä seuraavilla aloilla:
            
            
            
               Lyhyen aikavälin prioriteetit
            
            
               Edistetään yhdennetyn lähestymistavan soveltamista meriasioihin erityisesti osallistumalla monialaisten aloitteiden kehittämiseen perustamalla meriasioiden työryhmä, johon kuuluu asiaan kuuluvia ministeriöitä ja yksiköitä, määrittämällä yhteiseen etuun liittyviä aloja ja tekemällä aktiivisesti yhteistyötä Mustan meren alueen rannikkovaltioiden ja merialan sidosryhmien kanssa EU:n yhdennetyn meripolitiikan puitteissa.
            
            
            
               Keskipitkän aikavälin prioriteetit
            
            
               Parannetaan ja tehostetaan kalastustoiminnan ja kalastustuotteiden kaupan seurantaa ja valvontaa ja niiden jäljitettävyyttä laittoman, ilmoittamattoman ja sääntelemättömän kalastuksen (LIS-kalastus) torjumiseksi tehokkaalla tavalla.
            
            
               Toteutetaan tarvittavat toimenpiteet, jotta päästään kestävään kalastukseen Mustallamerellä sekä kahden- että monenvälisesti kalastuksenhoitoon sovellettavan ekosysteemiin perustuvan lähestymistavan mukaisesti.
            
            
               Lisätään tieteellistä ja teknistä yhteistyötä kalastuksen seurantavalmiuksien takaamiseksi asianmukaisten ja luotettavien tietojen perusteella sekä meriluonnonvarojen ja meriympäristön tilanteen arvioimiseksi.
            
            
            
               Kansanterveys
            
            
               Osapuolet tekevät yhteistyötä seuraavilla aloilla:
            
            
            
               Tuetaan Georgiaa assosiaatiosopimuksen asiaa koskevissa liitteissä mainitun EU:n terveysalan säännöstön täytäntöönpanon valmistelussa erityisesti veren turvallisuuden, tupakoinnin torjunnan, ihmisestä peräisin olevien aineiden (veri, kudokset, elimet, solut) laadun ja turvallisuuden ja tartuntatautien aloilla noudattaen myös tupakoinnin torjuntaa koskevan puitesopimuksen ja kansainvälisen terveyssäännöstön mukaisia Georgian kansainvälisiä velvoitteita. 
            
            
               Perustetaan yleisesti kattava terveydenhuolto, jota pidetään hallituksen keskeisenä prioriteettina ja joka käy ilmi muun muassa julkisten terveydenhuoltomenojen lisääntymisestä ja kattavista uudistuksista terveydenhuoltoalan voimistamiseksi.
            
         
         
            
               Parannetaan tartuntatauteihin liittyvää valmistautumista ja koulutusta sekä niiden epidemiologista seurantaa ja valvontaa muun muassa seuraavasti: 1) Georgia osallistuu kentällä toimivien epidemiologien Välimeren koulutusohjelmaan (MediPIET). 2) Tehdään yhteistyötä Euroopan tartuntatautiviraston (ECDC) kanssa. 3) Varmistetaan HIV:n, tuberkuloosin ja hepatiitin ehkäisyä ja torjuntaa koskevien kansallisten ohjelmien kestävyys.
            
            
               Vahvistetaan kansallisia monialaisia toimia mikrobilääkeresistenssin torjumiseksi muun muassa tehostamalla valvontaa, mikrobilääkkeiden varovaista käyttöä ja infektioiden hallintaa terveydenhuollon yksiköissä.
            
            
               
            
            
               2.7Liitettävyys, energiatehokkuus, ympäristö, ilmastotoimet ja pelastuspalvelu
            
            
            
               Liikenne
            
            
               Osapuolet tekevät yhteistyötä tehostaakseen edelleen assosiaatiosopimuksen asiaa koskevissa liitteissä mainitun EU:n säännöstön täytäntöönpanoa kaikissa liikennemuodoissa ja tukeakseen Georgiaa seuraavasti:
            
            
            
               Keskipitkän aikavälin prioriteetit
            
            
               Jatketaan EU:n ilmailualan säännöstön täytäntöönpanoa hyödyntämällä täysimääräisesti EU:n ja Georgian sopimusta yhteisestä ilmailualueesta. 
            
            
               Toteutetaan toimenpiteitä turvallisuuden parantamiseksi kaikissa liikennemuodoissa (lentoliikenne, maantieliikenne, meriliikenne).
            
            
               Kehitetään infrastruktuuria erityisesti valmistelemalla ja toteuttamalla uusia hankkeita laajennetun TEN-T-runkoverkon kehittämiseksi, kuten sovittiin Rotterdamissa vuoden 2016 TEN-T-päivillä pidetyssä ministerikokouksessa.
            
            
               Energia-alan yhteistyö
            
            
               Osapuolet tekevät yhteistyötä seuraavien osalta:
            
            
            
               Lyhyen aikavälin prioriteetit
            
            
               Saatetaan päätökseen Georgian virallinen liittyminen energiayhteisösopimukseen sopimuspuolena assosiaatiosopimuksen mukaisesti.
            
            
               Pannaan täytäntöön energiayhteistyösopimuksen liittymispöytäkirjassa ja assosiaatiosopimuksessa vahvistettujen ehtojen mukaisesti asiaankuuluvaa lainsäädäntöä sähkön, uusiutuvan energian, energiatehokkuuden, energiatilastojen, energiaan liittyvän ympäristön ja hiilivetyjen etsinnän aloilla.
            
            
            
               Keskipitkän aikavälin prioriteetit
            
         
         
            
               Toteutetaan toimenpiteitä Georgian energiamarkkinoiden yhdentämiseksi EU:n markkinoihin, Georgian energiavarmuuden parantamiseksi ja sääntelyn yhdenmukaistamiseksi panemalla edelleen täytäntöön Georgiaan sovellettavaa EU:n lainsäädäntöä, mukaan lukien sekundaarilainsäädäntöä, assosiaatiosopimuksen ja energiayhteisön sitoumusten mukaisesti määräajassa, josta Georgia on sopinut energiayhteisösopimuksen puitteissa.
            
            
               Tehdään yhteistyötä kansainvälisen tuen saamiseksi kestäväpohjaisen energian kehittämiselle muun muassa kansainvälisistä ilmastorahastoista ja muista rahoitusvälineistä.
            
            
               Vahvistetaan Georgian energiainfrastruktuuriverkkoa ja yhteenliitäntöjä, erityisesti seuraavasti:
            
            
               –sähkön osalta edistetään rajatylittävää kauppaa ja parannetaan yhteenliitäntöjä Armenian, Azerbaidžanin sekä Turkin kanssa ja vahvistetaan Georgian siirtoverkkoa;
            
            
               –maakaasun osalta laajennetaan keskeisiä putkistoja, mihin kuuluu myös se, että helpotetaan Etelä-Kaukasian kaasuputken laajentamista Georgian alueelle. Lisäksi tuetaan/edistetään muita alueellisesti tärkeitä kaasun ja öljyn kauttakuljetushankkeita kuten TANAP, TAP, AGRI, EAOTC jne., jotta varmistetaan Kaspianmeren alueen energiavarojen kuljetus läntisille markkinoille].
            
            
            
               Ympäristö
            
            
               Osapuolet tekevät yhteistyötä seuraavien osalta:
            
            
               Lyhyen aikavälin prioriteetit
            
            
               Tehostetaan Georgian ympäristöhallintoa antamalla ja panemalla täytäntöön uutta lainsäädäntöä ympäristövaikutusten arvioinnista, strategisesta ympäristöarvioinnista ja ympäristövastuusta, varmistamalla ympäristötiedon julkinen saatavuus ja yleisön osallistuminen päätöksentekoon, ottamalla mukaan kaikki asianomaiset sidosryhmät sekä ottamalla ympäristöasiat huomioon muilla politiikan aloilla ja parantamalla ympäristötiedon jakamista yhteisen ympäristötietojärjestelmän periaatteiden mukaisesti. 
            
            
               Hyväksytään Georgian kolmas kansallinen ympäristötoimintasuunnitelma (2017–2021).
            
            
               Hyväksytään kansallinen radioaktiivisen jätteen huoltostrategia.
            
            
            
               Keskipitkän aikavälin prioriteetit
            
            
               Pannaan täytäntöön Georgian kolmas kansallinen ympäristötoimintasuunnitelma (2017–2021) siihen sisältyvän aikataulun puitteissa. 
            
            
               Jatketaan Georgian lainsäädännön lähentämistä EU:n säännöstöön ja pannaan täytäntöön EU:n direktiivien ja asetusten säännökset assosiaatiosopimuksen asiaa koskevissa liitteissä tarkoitetulla tavalla.
            
            
               Laaditaan etenemissuunnitelma monenvälisten ympäristösopimusten ratifioimista ja täytäntöönpanoa varten. Näitä ovat muun muassa YK:n Euroopan talouskomission (UNECE) yleissopimus maasta toiseen ulottuvien vesistöjen ja kansainvälisten järvien suojelusta ja käytöstä sekä UNECE:n yleissopimus teollisuusonnettomuuksien rajojen yli ulottuvista vaikutuksista. Georgiasta tulee Espoon yleissopimuksen ja sen strategista ympäristöarviointia koskevan pöytäkirjan sopimuspuoli.
            
            
            
               
            
               Ilmastonmuutos
            
         
         
            
               Osapuolet tekevät yhteistyötä seuraavien osalta:
            
            
               Lyhyen aikavälin prioriteetit
            
            
               Viimeistellään ja hyväksytään Georgian vähäpäästöinen kehitysstrategia.
            
            
            
               Keskipitkän aikavälin prioriteetit
            
            
               Lähennetään Georgian lainsäädäntöä EU:n säädöksiin ja kansainvälisiin välineisiin assosiaatiosopimuksessa tarkoitetulla tavalla sen asiaa koskevien liitteiden mukaisesti.
            
            
               Toteutetaan tarvittavat toimenpiteet Pariisin ilmastosopimuksen ratifioimiseksi ja pannaan täytäntöön kansallisella tasolla määritellyt toimet ilmastonmuutoksen torjumiseksi maailmanlaajuisesti.
            
            
               Sisällytetään ilmastotoimet alakohtaisiin politiikkoihin ja toimenpiteisiin ja tehostetaan eri viranomaisten valmiuksia toteuttaa ilmastotoimia eri aloilla.
            
            
               Tehostetaan Georgian ilmastotoimien avoimuutta erityisesti luomalla selkeä kansallinen järjestelmä ilmastopolitiikkojen, toimenpiteiden ja kasvihuonekaasupäästöjen seurantaa ja niistä raportointia varten EU:n mallin pohjalta.
            
            
               Hyväksytään ja pannaan täytäntöön Georgian vuosisadan puoliväliin ulottuva pitkän aikavälin strategia kasvihuonekaasupäästöjen vähentämiseksi. 
            
            
            
            
               
            
               Pelastuspalvelu
            
            
               Osapuolet tekevät yhteistyötä vahvistaakseen katastrofien ehkäisyä, niihin varautumista ja niihin vastaamista. Ne toteuttavat muun muassa seuraavia toimenpiteitä:
            
            
            
               Lyhyen aikavälin prioriteetit
            
            
               Tutkitaan keinoja määritellä sopivimmat yhteistyöalat Georgian riskiprofiilin sekä oikeudellisen ja organisaatiokehyksen kannalta, esimerkiksi kahdenvälisten hallinnollisten järjestelyjen tai aiesopimusten välityksellä.
            
            
               Edistetään maanlaajuisen katastrofiriskien arviointi- ja kartoitustoiminnan kehittämistä ja tuetaan tarvittaessa sähköisen alueellisen riskikartaston (Electronic Regional Risk Atlas, ERRA) kehittämistä ja huolehditaan sen tehokkaasta käytöstä kansallisella ja alueellisella tasolla.
            
            
         
         
            
               Keskipitkän aikavälin prioriteetit
            
            
               Varmistetaan tehokas ympärivuorokautinen viestintä, joka kattaa myös ennakkovaroitukset ja tietojenvaihdon suuren mittaluokan hätätilanteista, jotka koskevat EU:ta ja Georgiaa tai sellaisia kolmansia maita, joissa osapuolet osallistuvat katastrofivalmiuksien kehittämiseen.
            
            
               Helpotetaan keskinäistä avunantoa vakavissa hätätilanteissa tarpeen mukaan ja edellyttäen, että käytettävissä on riittävät voimavarat.
            
            
               Edistetään isäntävaltion tukea koskevien EU:n ohjeiden hyväksymistä ja täytäntöönpanoa.
            
            
               Parannetaan tietopohjaa katastrofiriskeistä ja lisätään tietojen saatavuutta ja vertailtavuutta koskevaa yhteistyötä.
            
            
               Edistetään maanlaajuisen katastrofiriskien arviointi- ja kartoitustoiminnan kehittämistä ja tuetaan tarvittaessa sähköisen alueellisen riskikartaston (Electronic Regional Risk Atlas, ERRA) kehittämistä ja huolehditaan sen tehokkaasta käytöstä kansallisella ja alueellisella tasolla.
            
            
               Pannaan alulle yhteistyössä Euroopan komission yhteisen tutkimuskeskuksen kanssa Copernicus-ohjelman tulviin liittyvää tietoisuutta koskevan eurooppalaisen järjestelmän laajentaminen koskemaan Georgiaa.
            
            
               Parannetaan teollisuuskatastrofien ja luonnonkatastrofin aiheuttamien teknologisten onnettomuuksien ennaltaehkäisyä ja niihin valmistautumista. 
            
            
               Käynnistetään vuoropuhelu poliittisista näkökohdista, jotka liittyvät katastrofien ehkäisyyn sekä niihin valmistautumiseen ja reagoimiseen vaihtamalla parhaita käytäntöjä, järjestämällä yhteistä koulutusta, harjoituksia, opintovierailuja ja työpajoja sekä kuulemalla kokemuksia todellisista hätätilanteista tai harjoituksista.
            
            
            
               
            
               2.8Liikkuvuus ja ihmisten välinen kanssakäyminen
            
            
            
               Yhteistyö tutkimuksen, teknologisen kehittämisen ja innovoinnin aloilla
            
            
               Osapuolet tekevät yhteistyötä seuraavilla aloilla:
            
            
            
               Lyhyen aikavälin prioriteetit
            
            
               Kehitetään visio ja strategia eurooppalaisen tutkimusalueen puitteissa toimivaa Georgian tiede-, teknologia- ja innovaatiojärjestelmää varten. Järjestelmään osallistuisi poliittisia vaikuttajia, akateemisia tutkijoita sekä yritysjohtajia ja kansalaisjärjestöjen edustajia.
            
            
               Tuetaan innovaatiopolitiikan kehittämistä ja täytäntöönpanoa, mukaan lukien innovaatiota koskevaa sääntelykehystä ja infrastruktuuria.
            
            
         
         
            
               Keskipitkän aikavälin prioriteetit
            
            
               Maksimoidaan Georgian edut, joita sille koituu Horisontti 2020 -tutkimusohjelmaan assosioitumisesta, ja kannustetaan Georgiaa osallistumaan enemmän Horisontti 2020 -ohjelmaa täydentävän Euratomin tutkimus- ja koulutusohjelman mukaisesti erityisesti ydinturvallisuuden ja säteilysuojelun alalla kilpailuun perustuvien ehdotuspyyntöjen perusteella.
            
            
               Vahvistetaan inhimillisiä, aineellisia ja institutionaalisia resursseja tutkimus- ja innovointivalmiuksien parantamiseksi.
            
            
               Tuetaan Georgiaa sen lähentäessä asteittain lainsäädäntöään EU:n lainsäädäntöön ja kansainvälisiin välineisiin assosiaatiosopimuksen liitteessä XXIX vahvistetun aikataulun puitteissa.
            
            
            
               Koulutus ja nuoriso
            
            
               Osapuolet tekevät yhteistyötä Georgian koulutus- ja nuorisojärjestelmien nykyaikaistamiseksi ja uudistamiseksi kauttaaltaan, erityisesti seuraavien osalta:
            
            
               Keskipitkän aikavälin prioriteetit
            
            
               Toteutetaan yhteisiä toimia ja vaihtoja, joilla edistetään edelleen Georgian integroitumista eurooppalaiseen korkeakoulutusalueeseen, koska se on mukana Bolognan prosessissa. Tämä tehdään muun muassa vahvistamalla riippumatonta ja kehityspainotteista laadunvalvontajärjestelmää, edistämällä sidosryhmien ja kansalaisyhteiskunnan osallistumista uudistusprosesseihin ja tehostamalla korkeakoulujen ja työmarkkinoiden yhteistyötä, jotta korkea-asteen tutkinnon suorittaneet työllistyisivät helpommin.
            
            
               Edistetään akateemista yhteistyötä, valmiuksien kehittämistä sekä opiskelijoiden ja henkilöstön liikkuvuutta Erasmus+ -ohjelman avulla sekä tutkijoiden liikkuvuutta, urakehitystä ja koulutusta Marie Skłodowska-Curie -toimien avulla.
            
            
               Kannustetaan omaksumaan strateginen lähestymistapa ammatilliseen koulutukseen, jotta Georgian koulutusjärjestelmä noudattaisi EU:n ammatillisen koulutuksen rakenteiden uudistamista, jota jatketaan Kööpenhaminan prosessin puitteissa ja sen välineiden avulla kunnioittaen samalla yhtäläisten mahdollisuuksien periaatteita.
            
            
               Vahvistetaan strategista lähestymistapaa nuorisopolitiikkaan ja tehostetaan vaihtoja ja yhteistyötä nuorille ja nuorisotyöntekijöille annettavan epävirallisen koulutuksen alalla yhtenä keinona edistää kulttuurien välistä vuoropuhelua ja tukea kansalaisyhteiskuntaa muun muassa Erasmus+ -ohjelman nuoriso-osion välityksellä.
            
            
               Varmistetaan kaikkien lasten ja nuorten oikeus koulutukseen, mukaan lukien niiden, joilla on tarvetta saada erityisopetusta. Kehitetään koulutusjärjestelmää heidän oppimiseen liittyvien erityistarpeidensa mukaan.
            
            
            
               Kulttuurialan yhteistyö
            
            
               Osapuolet
            
            
               edistävät kulttuuri-ilmaisujen moninaisuuden suojelemista ja edistämistä koskevan Unescon vuoden 2005 yleissopimuksen täytäntöönpanoa;
            
            
               tekevät yhteistyötä osallistavan kulttuuripolitiikan kehittämiseksi sekä kulttuuri- ja luonnonperinnön säilyttämiseksi ja arvostamiseksi Georgiassa sosioekonomisen kehityksen tukemiseksi;
            
            
               edistävät Georgian kulttuuri- ja audiovisuaalialan toimijoiden osallistumista kulttuuri- ja audiovisuaalialan ohjelmiin, erityisesti Luova Eurooppa -puiteohjelmaan.
            
            
         
         
            
               Yhteistyö audiovisuaalialalla ja tiedotusvälineiden alalla
            
            
               Osapuolet tekevät yhteistyötä valmistellakseen assosiaatiosopimuksen asiaa koskevissa liitteissä mainitun EU:n säännöstön täytäntöönpanoa ja tukeakseen Georgiaa seuraavasti:
            
            
            
               Keskipitkän aikavälin prioriteetit
            
            
               Edistetään tiedotusvälineiden riippumattomuutta ja ammattimaisuutta noudattaen asiaan kuuluvia eurooppalaisia normeja ja lähentämällä audiovisuaalialan lainsäädäntöä EU:n säännöstöön assosiaatiosopimuksessa tarkoitetulla tavalla muun muassa vaihtamalla näkemyksiä audiovisuaalialan politiikasta, kansainvälisistä normeista sekä yhteistyöstä rasismin ja muukalaisvihan torjunnassa.
            
            
               Vaihdetaan parhaita käytäntöjä tiedotusvälineiden vapaudesta ja moniarvoisuudesta, kunnianloukkausten dekriminalisoinnista, toimittajien tietolähteiden suojelemisesta ja tiedotusvälineiden kulttuurisesta monimuotoisuudesta käymällä säännöllistä vuoropuhelua.
            
            
               Vahvistetaan tiedotusvälineiden sääntelyviranomaisten/-elinten valmiuksia ja riippumattomuutta.
            
            
            
               
            
               Aluekehitys ja aluetason yhteistyö
            
            
               Osapuolet tekevät yhteistyötä aluekehityspolitiikan ja aluepolitiikasta käytävän EU:n ja Georgian vuoropuhelun puitteissa tukeakseen Georgian pyrkimyksiä seuraavasti: 
            
            
            
               Lyhyen aikavälin prioriteetit
            
            
               Saatetaan onnistuneesti päätökseen Georgian aluekehitysohjelma vuosiksi 2015–2017, mukaan lukien perustamalla toimiva instituutioiden välinen koordinointimekanismi ja monitasoinen hallintomekanismi.
            
            
               Valmistellaan jatkoa varten monivuotinen ohjelma, johon sisältyy potentiaalisia investointeja esimerkiksi innovaation ja pk-yritysten aloilla kestävän kasvun luomiseksi Georgian kaikille alueille.
            
            
            
               Keskipitkän aikavälin prioriteetit
            
            
               Tuetaan edelleen viranomaisia, jotta tehostetaan monitasoista hallintoa ja aluehallintojen ja muiden alueellisten kehitysvirastojen pyrkimyksiä kehittää valmiuksia.
            
            
               Tuetaan yhdennettyjä monisidosryhmäisiä toimia Georgian aluekehitystä varten esimerkiksi maankäytön suunnittelun, vesi- ja jätehuollon, maanteiden, sähkön ja muun perusinfrastruktuurin, maaseudun elinkeinoelämän monipuolistamisen, matkailun ja liiketoiminnan kehittämisen osalta.
            
            
               Kehitetään edelleen aihepiirikohtaista yhteistyötä ja tietojenvaihtoa muun muassa hyödyntämällä mahdollisimman tehokkaasti yhteistä julkilausumaa Euroopan komission ja Georgian hallituksen aluepoliittisesta vuoropuhelusta.
            
         
         
            
            
               Osallistuminen EU:n virastoihin ja ohjelmiin
            
            
               Osapuolet toimivat seuraavasti:
            
            
               Keskipitkän aikavälin prioriteetit
            
            
               Tarkastellaan uudelleen EU:n ohjelmiin osallistumista koskevan pöytäkirjan täytäntöönpanoa siltä pohjalta, kuinka Georgia tosiasiallisesti osallistuu erityisiin EU:n ohjelmiin.
            
            
            
               Julkinen tiedottaminen ja näkyvyys
            
            
               Osapuolet tekevät yhteistyötä varmistaakseen, että käydään asiantuntevaa keskustelua, johon osallistuvat laaja yleisö ja Georgian kansalaiset ja jossa käsitellään Georgian EU-lähentymisen mahdollisuuksia ja vaikutuksia, mukaan lukien assosiaatio-ohjelmaa ja erityisesti pitkälle menevää ja laaja-alaista vapaakauppa-aluetta.